Izarraitz Lanbide Heziketa zentroak indartuta ekingo dio datorren ikasturteari, eskaintza lan merkatura egokituta\nBerriak Izarraitz Lanbide Heziketa zentroak indartuta ekingo dio datorren ikasturteari, eskaintza lan merkatura egokituta\n2018/05/11, Ostirala - 14:18\nUdaletako, Iraurgi Berritzeneko, Glual eta Juaristi enpresetako eta Izarraitz Lanbide Hezieta zentroko ordezkariak.\nIzarraiz Lanbide Heziketa zentroak fase berri bati ekin zion iazko ekainean Urola Ikastola Azkoitia-Azpeitia BHItik bereizita, hain justu, identitate propioa hartu eta Lanbide Heziketako eskaintza indartzeko xedez. Urola Erdiko Udalek, enpresek, Iraurgi Berritzenek eta, nola ez, zentroak berak, sekulako ahalegina egin dute eskolako formakuntza eskaintza lan merkatura egokitzeko, alegia, ikaslegoaren profila eta enpresek behar dituzten langileen profilen ezaugarriak parekatzeko. Bide horretan, jauzi bat eman da eta gaur jakinarazi dute arduradunek azken berria. Datorren ikasturtetik aurrera, ziklo berri bat jarriko da martxan: Mekatronika Industriala. Eduardo Sudupe eskolako zuzendariak esan duen moduan, makinen muntaia eta mantenimendurako prestatzen dira ikasleak ziklo berri honetan.\nJavier Zubizarreta alkateak enpresen, udalen, Iraurgi Berritzenen eta eskolaren arteko elkarlana txalotu du. “Sustraia da –esan du- non gauden, zer nahi dugun, eta nahi dugun hori lortzeko zer behar dugun ikustea, eta elkarrekin lan egitea egin dugun moduan“.\nZiklo berria aurkezteko Udaletako, Iraurgi Berritzeneko, enpresetako eta eskolako ordezkariak bildu dira. Begoña Beobide, Iraurgi Berritzenen zuzendariak adierazi duenez, bailaran 500 enpresa inguru daude eta “afiliatuen %41 inguru industrian ari dira lanean“. Datu hau esanguratsua da Gipuzkoan %22 ingurura jaisten delako portzentaia“. Portzentaiak bailararen izaera industriala islatzen du.\nHalaber, Iraurgi Berritzenen datuen arabera, 2018an Enplegu Zentroan kudeatzen ari diren 102 lan eskaintzetatik 48, hau da, %47, enpresa industrialetako beharrak betetzeko dira. Ildo beretik doaz iaz Iraurgi Berritzenek 36 enpresen artean egindako azterlanaren ondorioak. Azterketaren arabera, hiru urteren buruan, 202 lanpostu sortzeko aukera ikusi zen eta 202 lanpostu horietatik, 143 Mekatronika Industrialari dagozkienak dira.\nArduradunek laneratze tasa azpimarratu dute. Dugun industria sarea ikusita Mekatronikako ikasleek lana izango dutela dirudi.\nErronka da emakumeak Lanbide Heziketara erakartzea eta Lanbide Heziketaren baitan industriari lotutako zikloetara. Batxilergotik ateratzen diren ikasleen artean, %25ak aukeratzen du Lanbide Heziketa eta %75ak unibertsitateko graduren bat.\nGeneroari erreparatzen badiogu, gizonezkoetan Lanbide Heziketa aukeratzen dutenen artean, profil industrialeko zikloaren aldeko apustua egiten du %75ak. Emakumezkoetan, ordea, %15 da Lanbide Heziketa hartzen dutenen kopurua eta inork ez du industriarekin lotutako formakuntza hautatzen.


Egia esan, eta gezurra esan ere, ez dakit ongi nondik hasi-nola hasi Joxean Muñozek egin duen "Etiketak salgai" delako artikulu majuari erantzunez. Erantzun ere ez baitut nahi, komentatu edo baizik.\nOndoxe gogoratzen naiz ni nola Joxean-ek aipatu duen nire artikulutxoa argitara zenean nire ikasleok (euskara-ikasleok) ziostaten: "Baina nola da hori? Zergatik faxista izan? Nire ustez euskara ez da inposatu behar, ez nago ados...". Nik, oraindixe traketsak zirela euskara menperatzen, ulertzen, eta txarkiro interpretatu zutela nire idatzia eritzi nion, ondoren momentuan momentuzko azalpenak ematen hasteko. Dena dela, susmoharturik geratu zitzaizkidan, bai. Orain uste okerra nuela konturatzen naiz. Arazoa ez zen txarto nahiz ondo konprenitzea, baizik eta beste. Orduan, hasteko, neure ikuspuntua, zer esan gura nuen adieraziko dut.\nBesteren artean esan nuen: "ez letorkiguke txarto pixkatto geure buruak faxistatzea eta euskara ikurrintzat hartzea". Eta oraindik orain nere hartantxe nago. Galtzarbeko usain kiratsua-kirakorra, ekidin ezinda ere.\nEne aburuz euskaldunok (euskaldunok denok garelakoan gaude) etorkorregiak gara geure hizkuntzarekin eta askozaz arduratsuago ibili beharko genuke. Denok dakikegu herri euskaldun, erdieuskaldun edo "aldizkazko euskaldun" askotan benetako arazo larriak sortzen direna gutxiengo bategatik. Talde batetan zortzi euskaldun eta bi erdaldun: aixe arituko dira erderaz, bestela hor dautza zifrak, baina hori ikusi ahal izateko ez dago itsu izan beharrik, argikusleek ere ikus zezaketen. Erdaldun horiekiko errespetua edo errespetuondoa dela-ta, laguntasuna laguntasun: erdaraz. Alderantziz, zoriezintxarragoz, ez da apenas gertatzen. Zer gertatzen da Lekeition, Bermeon, Ondarrun, Zarautzen, Orion eta honelakoxe herriotan udan, udatiarrak datozelarik? Erdara inondik ere nagusi.\nDonostiako alde zaharreko delako janaridenda batetako dendariak euskaraz jakingo du ala ez? Donostia alde berezia da, ez da Bilbo bezalakoa ez eta Azpeiti legezkoa ere. Badaezpada erdaraz egingo dut, ziur baietz ulertu. Bilbon nago "Lankide Aurrezki Kutxan", jakingo dute hemen euskaraz?, Bilbon euskara kasik ez da erabiltzen. Badaezpada erdaraz ekingo diot horri...\nAdibide aluak eta funtsgabekoak eritz diezaieke norbaitek, baina ene kautan ziñetako problema arantzatsu baten adierazgarririk ba dirade.\nEgoera diglosikoan jarraitzen dugu, mass media ia guztiak erdaraz aritzen zaizkigularik; (eta Tejeroren telebistazko saioa hainbeste eta hainbestetan erdaraz entzutean eta ikustean —baina, "ikus" daiteke "erdaraz", edo euskaraz edo "edozeineraz"?— begirazue zenbat kalte egiten dieten euskaldun belarrioi...); euskal prentsa betitsu bezaintsu txarki edo ta herrentsuago dabil; triunfalismo masokista ere nabarmentzen da anitzengan...\nZer egin egoera honetan? Nik ez dut zinetan pentsatzen geure buruak faxistatzea behar dugunik, ez eta tartekorik farrera jarraitu edo bestela likidazionismoa dezagunik, ez.\nPilota errebotean hartuz eta nolabaitxo bueltatuz ere, uste dut nik ez garela tremendistak ez hain trinkoak —aldagaitzak izan behar izendapen— buruizendapen kontuekin. "Izenak baino gehiago izanak erraten du". Nik, txikitan, txit txipiño nintzelarik, ortodoxoa izan nahi nuen, txoriak txoritiarra izan behar zuen ezinbestez, ezin gizatiarra izan. Baina, nire kontra, katoliko alproja bataiatu ninduten, eta deabruak erakutsi dit zeinen xalua den oro.\nNiri, besterik gabe, faxista esan baliezadate, txolarte onean banengo, agian erantzungo nuke. Aldiz, ez zait bost ezta batto ere axola euskararen alde indarra egitearren "faxista" izena leporatzen badiezadate.\nNire taldearengandik hurbil euskara ikasten ari den talde batetan, zera egin dute: zenbait ordutan erdaraz hitz egitea galeraztea, progresibokiro orduak gehituz arik eta egunoroko ordu orotan euskaraz egin arte. Hau faxismoa ala didaktismoagatiko beharra? Pedagogikoa bai?, ez?\nGuzti argi daukat (uste dut) zer den faxismoa eta zer ez. (Guztiarekin ere eremu labainkorxea dateke, ikus bestela zer gertatu zen behingo batez Euskaltzaindiko bilera batetan "faxismoa" zela eta ez zela. Hain zuzen ere izenarekin ere ez zetozen bat euskaltzain jaunek: "Faxista", "faszista"...). Euskal Herrian —eta espainiar estatuan— faxismoa dugu orain? Francoren denboran klarki esaten zen baietz, orain gauzak ez dagozke horrexen argi, pintura demokratikoak biziki ederresten eta engainatzen du-ta... Noski, presoek eta guk ikuspuntu ezberdinak izango bide ditugu. Otsailaren 23an seguruenik Tejero jaunak eta nik ez genuen eguna begi berdiñez ikusi, nik hain zuzen ere Valenciako koartel batetako kalabozotik bizi behar izan bainuen momentua. Faxista hitza zebilen nire garunean? Ez dakit? (Argi gera bedi, arren, ez nabilela neure burua justifikatu nahiean).\nErdaraz egitea, jakina, ez da inolaz ere "berez" "borroka" uztea (konfesatu behar dut —ai ene!— maiz-maiz darabildala erdara). Erdaraz hitz egiten borrokatu ahal da. Baina ahal eta gehienik euskaraz eginez saiatzea ez al da borroka pixkat egitea? Gaztelania mintzatzaileek, gaztelaniaz egiteagatik ez dute ezelakoze oztoporik barrikadarik ederrenak muntatzeko. Ongi. Baina ez horregatik barrikadajartzaile guztiek daramate iraultzaile praxia (kontzeptu eztabaidagarri berri bat porrusaltsan?) arlo guztietan.\nUrte luzexkak euskara "ikasten" daraman dozenaka lagun ezagutzen dut. Oso iraultzaileak, bai, bainan euskara... geroago. Edo, "Uff, hori bai zaila, nik ez dut inoiz ikasiko" esango dizute trankil. Aitzakia merkeegiak.\nNi ere, zehazki-mehazki mintzoz, ez naiz sentitzen kapaz edonon euskararen ikurrindun izateko, baina hala ere ahal eta gehienetan, ahal eta noiznahien erabiltzeko bai. Nire ikurriña ere hirukoloreduna da, ezpairik gabe, alabaina hiru kolore horiek bat besterik ez dira (denok jakina), kolore guztiak batetan batzen dira. Niretzako euskara kolore berorien artean dago, besteak bezain difunimatua edo dixtiragarria... Ikurrin berberorrexen koloreak dira enetzat zuria, berdea, gorria, euskara, gudari hilak, gartzelaperatuak, Lemoiz kontrako burruka, euskal kulturaren aldeko burruka, txakoliña, Bilboko itsasadar lohia...\nBai, "koadrilako batek andreagaia egin duela kotileatzean kotileatu egiten dugu eta ez gerrila urbanoa", baina, kotileatu euskaraz ala erdaraz?; gerrila urbanoa euskaraz ala erdaraz?; hortxe baitago, nik uste, koxkaren koxka.\nEtsaia nor den, non dugun, errax ikus daiteke. Nik etsaiarekin ez dut ezertxo jakin nahi. Etsaiak berdin jarraituko etsai euskaraz nahiz erdaraz hitz egiteagatik. Arazoa geuretarron artekoa da ez kanpotarrena.\nAzkenez, eta ez luzatzearren, diodan ene uste apaltxoaz hizkuntzak ez gaituela soilik solaskide egiten, baizik eta, askotan bai behintzat, senide ere bai. Eta "senide" izateko ez da beharrezko solasaldirik. Euskaldun guztiok, nolabaiteko "senideak" gara, euskaragabedunak baino senideago bederen.\nEzpata ere izan daiteke ezpata askotan. (Epaiketa askotan erabili dute ezpata modura gure gudariek) Erabil dezagun ezpata bada!


James Ellroyren Biografia\nGIPUZKOAKULTURA.NET > IRAKURKETA GIDAK > JAMES ELLROY, GAUR ERE\nJames Ellroyri buruzko azterketak\nJames Ellroy Los Angelesen jaio zen 1948an. Ama erizaina zuen eta edanari emana zen, eta aita kontularia zen. Gurasoak 1954an banandu ondoren, bere amak, Jean Hilliker Ellroyk, semearen zaintza hartu zuen. Los Angeleseko baztertutako auzo batera, El Montera, joan ziren bizitzera. 1958an ama erail zuten, eta hiltzailea ez zuten inoiz harrapatu.\n1996 urtean, James Ellroyk My Dark Places argitaratu zuen. Liburua kontaketa autobiografikoa da, amaren hilketari eta 1994an berak egindako kasuaren ikerketari buruzkoa. Amaren fantasmak jazarritako Ellroy gaztea lapur, alkoholiko, drogazale eta emakumeak espiatzen zituen sexuzale bihurtu zen. Besteren etxeetan sartzen zen janaria edo emakumezkoen azpiko arropa lapurtzeko, eta kartzelan izan zen horren ondorioz. Zenbaitzuetan nazitzat jo zuen bere burua eta judu eta beltzen kontrako adierazpenak egin zituen.\nPolizi nobelen irakurle irritsu bihurtu eta bere fantasiak narrazio gisa egituratzen hasi zen. Hamar urte bete zituenean, aitak Jack Webb-en The Badge: a history of the LAPD oparitu zion. Ellroy itsutu egin zen liburuarekin eta behin eta berriz aztertu zuen. Hilketak obsesiora iritsi arte liluratu zuen eta liburu horretan Elizabeth Short, The Black Dahliaren hilketa eta mutilazio beldurgarriaren historia ezagutu zuen. Beranduago, aipatu krimenari eta liburuan agertzen diren pertsonaiei buruz idatzi zuen L.A. Quartet izeneko liburu-kuartetoan. “Obsesioa ona da esperientziatik bizirik irteten bazara”, dio Ellroyk eskarmentuz. Honez gain, zera kontsideratzen du Ellroyk, “XX. mendeko Amerikaren historia, gizon zuri gaiztoek eginiko krimenen historia da”.\nBizitzako lehenengo 30 urteetako denbora luzeena noraezean eman zuen, alkohola edanez, drogak hartuz, delitu txikiak eginez eta gaixotasun mentalarekin flirteatuz. Kansas Cityra egindako bidaia eta bere errekuperazioa aldi berean gertatu ziren. Handik gutxira, caddy lana egiten hasi zen Los Angeleseko golf-klub batzuetan, eta hiri horretako hotel merke batean hartu zuen ostatu. 1977ko abuztuan Alkoholiko Anonimoetan sartu zen eta, horri esker, edateari utzi zion. Astean sei egunetan golf-zelaian barrena ibiltzen zen bitartean, krimenarenganako grina narratiboa kontrolatzen hasi eta eleberri batekin amesten hasi zen. 1979an hasi zen aipatu eleberria idazten. 30 urte zituenean lehen nobela argitaratu zuen, bere bizitza islatzen zuen Brown´s Requiem, alegia. 1985ean The Black Dalia idazten hasi zen, amaren hilketa eta gaztetan horrenbeste obsesionatu zuen kasu ospetsua elkartzen saiatuz. Amari eskainitako eleberri hau 1987an argitaratu zen eta arrakasta handikoa izan zen.\nTIME aldizkariak urteko eleberritzat jo zuen, 1995ean, Ellroyren American Tabloid. William Vollman eleberrigileak ondorengoa esan zuen nobelari buruz New York Times Book Review-n: "Maisuki menderaturiko artelana da”. Eta Los Angeles Times-ek zera adierazi zuen Ellroyri buruz: "Ez da polizia-fikzio idazle bikaina soilik. James Ellroy gure garaiko iparamerikar idazle handienetarikoa bihurtzen ari da”. Europan, genero “beltzaren” erdijainko kontsideratzen dute, eta Raymond Chandler-en ondorengo idazleak baino estuago dago lotuta Los Angelesekin. American Tabloid idatzi aurretik egindako lan gehienak Los Angelesen kokatzen dira, batez ere Bigarren Mundu Gerra ondorengo hamarkadan, Miranda aurretiko Los Angeles latz eta arrazistan. American Tabloiden aurretiko lau nobelak – Black Dahlia, The Big Nowhere, L.A. Confidential eta White Jazz – L.A. Quartet izenaz ezagutzen dira. Hauetan, 50eko hamarkadan bere jaioterrian izandako gertakizun ilun eta obsesiboak kontatzen dira, historikoa ez den ikuspuntu batetik.\n(Itzulpena: Katerin Blasco)


Seanna Walsh: "Jendea motibatu eta mobilizatu egin behar da presoen alde, estatuei presio egin diezaien" | Hamaika Telebista Skip to main content\nSeanna Walsh: "Jendea motibatu eta mobilizatu egin behar da presoen alde, estatuei presio egin diezaien" Seanna Walsh: "Jendea motibatu eta mobilizatu egin behar da presoen alde, estatuei presio egin diezaien"Sinn Feineko Presoen Batzordeko buruarekin aritu gara. Bere esperientzia oinarri, presoen auziari konponbidea nola eman aztertu dugu.\nGurea eta sasoikoa da Berton Bertoko egitasmoaren filosofia Durangaldeko eskoletan bertoko eta sasoiko produktuak kontsumitu nahi dituzte. Berton Bertoko proiektuak jantokiaren izaera aldatu nahi du. Elkarrizketak\nJosi ta josi, aniztasunean euskal eskola publikoa eraikitzen Euskal eskola publikoaren jaiak aniztasuna aldarrikatu nahi du, eta aurtengo leloa "Josi ta josi" da. Umeek aniztasun hori ezagutu behar dute, batez ere, euren auzoan egoera hori ematen bada, Gasteizko Zabalganan bezala.\nTxakurren bidezko esku hartzean oinarritzen da Nekane Ibarretxe Albaitari honek proiektu berritzaile bat dauka esku artean. Bada, ume txikien irakurzaletasuna sustatzeko asmoz, txakurrak erabiltzen ditu motibazio gisa. Elkarrizketak\nIndautxuko Gazte Asanbladak Alhondegiako liburutegiaren espazio falta salatu nahi du Aspaldiko partez datorren arazoa da eta konponbide bila dabiltzate. Udalari leporatu diote erantzunkizuna, bere izaera publikoa dela eta. Saioak


Ibilgailu erabilia erosteko adostasuna eta konponketa | Consumer\nIbilgailu erabilia erosteko adostasuna eta konponketa\nGANVAMek egindako gehiegizko klausularik gabeko salerosketa-kontratuaren ereduak argi eta garbi ezartzen ditu eroslearen eta saltzailearen eskubideak eta betebeharrak, eta bigarren eskuko ibilgailuen sektorean konfiantza sustatzen du.\nIbilgailua kontratuaren araberakoa da, haren orrietako deskribapena, ezaugarriak eta egoera errealitatearekin bat datozenean. Berme-aldian bezeroak adostasunik ez badu, konpontzeko eskubidea du.\nEzarritako berme-epea eten egingo da, bezeroak ibilgailua entregatu zuenetik konpondu arte ezin duen egunetan. Konponketa horrek sei hilabeteko bermea izango du, ibilgailuaren beraren bermea iraungi ala ez.\nIbilgailuaren titularrak akatsa atzeman eta bi hilabeteko epean jakinarazi beharko du. Ganvam-en kontratuaren arabera, bermearen lehenengo sei hilabeteetan adierazitako adostasun faltak bazeuden ibilgailua erosten zen unean, salbu eta jabearen manipulazio edo zabarkeria nabaria egon bada.\nKonpontzeak ez du kosturik izango bezeroarentzat: ez garraioa, ez eskulana, ez materialak. Saltzaileak ordezko pieza erabiliak, berreraikiak edo berregokituak erabil ditzake bi baldintzarekin: balaztatze, direkzio eta esekidura sistemetakoak ez direnak eta kontratuaren arabera kontserbazio egoeran daudenak.\nJabeari jakinarazi beharko zaio, hark pieza berriak erabili nahi baditu, eskatu egin baitezake berekin dakarren gainprezioa ordainduta.\nKonpontzeko epea hogei egun baliodunekoa da, ibilgailua tailerrera eramaten denetik itzuli arte. Epe horretatik kanpo geratzen dira ordezko piezak iristean sor daitezkeen atzerapenak.\nKonponketa teknikoki ezinezkoa bada, aipatutako epean egiten ez bada edo erosleari eragozpen handiagoak sortzen badizkio, erosleak prezioa merkatzea edo kontratua suntsiaraztea aukera dezake. Azken aukera hori arazoaren larritasunean justifikatu behar da.\nEz dira adostasun faltatzat hartuko ibilgailuaren ohiko higadurak, ibilgailuaren erabilera desegokiak, mantentze-lanik ezak edo lapurreta edo istripuak eragindakoak.\nGogoratu behar da baldintza horiek ez direla nahitaez aplikatu behar erabilitako automobilen salmenta guztietan. GANVAMek, Ibilgailu Motordunen Saltzaileen, Konponketen eta Ordezko Ibilgailuen Elkarte Nazionalak, egindako kontratu-eredu batekoak dira, Kontsumo Ondasunen Salmentako Bermeen Legeari buruzko zalantzak argitzeko eta interpretazio-arazoak saihesteko.\nElkarteko kideak, hamar mila inguru Espainian, erabiltzen ari dira dagoeneko. Ganvam-ek bere erabilera orokortzeko deia egin du, eta horrek kontsumitzaileen konfiantza sustatuko luke sektore honetan.\nerabilitako erosketa ibilgailu


'Brexit'-a ekainaren 30era atzeratzeko eskatu dio Mayk Bruselari\nErresuma Batua EBtik irteteko epea urtebete atzeratzea proposatuko die gaur Europar Kontseiluko buru Donald Tuskek estatu kideei. Londres ez da horren aldekoa, uste baitu ezegonkortasun handituko lukeela.\nUharteari neurria hartu gabe\nMacron Korsikara itzuli da, baina bidaia ez du baliatu agintari nazionalistekin etenda dituen hizketak berpizteko\nMacronen hiru gertuko, 'Benalla auzian' lekuko\n'Brexit'a-atzeratzeko legea oztopatzen saiatu dira Lorden Ganberan\nAtzerapen eskaeraren luzapenaz bozkatu beharko dute parlamentuan. Bruselaren iritziz, «oso litekeena» da akordiorik gabe dibortziatzea\nGaloi bat arroz\nHiru aste igaro dira 'Idai' zikloiak Mozambiken hondamena eragin zuenetik. Mutua herrixkako 25 de Setembro auzoan oso laguntza gutxi jaso dute. Elikagaien behar larria dute, eta herritar asko etxerik gabe gelditu dira haizeteengatik.\nNBEk salatu du Marokok beste bi murru egin dituela Mendebaldeko Saharan\nMahbesen eta Auserden 80 eta 30 kilometroko murru hondarrezkoak eraiki ditu Rabatek. NBEko idazkari nagusiak errepresioa ere salatu du


EMAKUMEZKOEN NAZIONALA: Dagoeneko ez dago porrotik gabeko talderik - Euskal Saskibaloi Federazioa\nAlbisteak / Lehen Liga Nazionala / EMAKUMEZKOEN NAZIONALA: Dagoeneko ez dago porrotik gabeko talderik\nEMAKUMEZKOEN NAZIONALA: Dagoeneko ez dago porrotik gabeko talderik\nSoilik hiru partida jokatu ziren jardunaldian, denboraldiko lehen porrota jaso zuen Universidad Deusto Loiola Indautxuk, etxean, Lointek Gernikaren aurrean.\nEta Busturialdekoek erosoz lortu zuen garaipen hori: hasierako 0-8ekoa bigarren laurdenean eta, hortik aurrera, ez zuten arazorik izan (53-67).\nEmozio gehiago izan genuen asteburuko beste bi partidetan. Manteon, Bera Bera Bultzek Megacalzado Ardoiri irabazi zion, 69-67ko emaitzarekin. Nafarren hasiera bikaina: 6-17 eta 19-32 bigarren laurdenaren erdialdean. Donostiarrak bizirik atsedenaldian (31-38) eta buelta eman zioten 16-4ko partzialari esker (51-48). Emozio amaiera arte eta Borregok garaipena eman zien gipuzkoarrei hiru librekin.\nEta Iruñan, Araskik bigarren garaipen jarraian eskuratu zuen: 54-61 Navarro Villoslada Basket Navarraren kantxan. Gasteiztarrek bigarren laurden ikusgarria jokatu zuten: 15-12tik 19-30rera. Alde eroso azken laurdenera arte, noiz etxekoen bultzada iritsi baitzen (47-54). Une horretan, Ortiz de Zarateren bi hirukok partida erabakita utzi zuten.\n3 otsaila, 2021|Lehen Liga Nazionala, Nesken Lehenengo Maila|


GHK-ko eta erraustegiko arduradunek inputatu gisa deklaratu dute ingurumen delituengatik | Gizartea | Berria\nGHK-ko eta erraustegiko arduradunek inputatu gisa deklaratu dute ingurumen delituengatik\nArkaitzerrekan 2020an izan zen amoniako isuriarengatik hartu diete deklarazioa Zubietako instalazioko kudeatzaileei. Fiskaltza ez da agertu saiora\nZubietako erraustegia, artxiboko irudi batean. Juan Carlos Ruiz / Foku Tamaina handiagoan ikusi\n2022ko urtarrilak 13 09:41\nDonostiako 5. Instrukzio Epaitegiak deklarazioa hartu die Zubietako erraustegiko eta Gipuzkoako Hondakinen Kontsortzioko (GHK) arduradunei, ingurumenaren aurkako ustezko delituengatik. Izan ere, Arkaitzerreka errekan 2020ko maiatzean izan zen amoniako isurketaren harira irekita dauden diligentzien barruan deklaratu dute GHK-ko arduradun batek eta erraustegiaren kudeaketaz arduratzen den Ekobal enpresako bi arduradunek. Haiekin batera, epaileak ere deklarazioa hartu nahi zion labeez arduratzen zen Alemaniako ESB enpresako ordezkari bati, baina ez da agertu. Fiskalak ere ez du parte hartu saioan, eta ikertutakoek defentsaren abokatuaren galderei bakarrik erantzun diete.\nGHK-ko arduradunak adierazi du funtzionamenduko “ezbehar bat” izan zela, eta gogoratu du GHK-k isun bat jarri ziola enpresari isurketarengatik.\nAkusazio moduan agertu den GuraSOSek, berriz, eskatu du argitzeko ea enpresak bazuen industria baimenik baldintza haietan egiten ari zen jarduerak egiteko. Plataforma horrek gogoratu du errekan egindako isurketa horren ondorioz lau arrain espezie desagerrarazi zituztela, eta gaineratu du bi isurketa gertatu zirela bi hilabeteko epean, eta ez bakarra, Guardia Zibilak egindako ikerketatik jakin denez.\nHalaber, Guardia Zibileko UCOMA taldeak egindako ikerketatik jakin den beste kontu bat ere nabarmendu du GuraSOSek; hau da, arrainetan kutsatzaile organiko iraunkor «arriskutsu eta kantzerigeno bat» (kloroalkanoa) zegoela. Horrekin batera, UCOMAko ikertzaileek frogatu zutela Zubietako instalazioak ez zuela aire isurketak neurtzeko sistemarik. GuraSOSek epaitegiari eskatu dio argitzeko ea zergatik luzatu zioten enpresari probak egiteko epea, horretarako kontratua aldatuta.


The Sparteens taldeak estreinako diskoa aurkeztu du — Gaztezulo\nThe Sparteens taldeak estreinako diskoa aurkeztu du\nThe Sparteens taldeak estreinako diskoa aurkeztu du https://www.gaztezulo.eus/albisteak/the-sparteens-taldeak-estreinako-diskoa-aurkeztu-du https://www.gaztezulo.eus/albisteak/the-sparteens-taldeak-estreinako-diskoa-aurkeztu-du/@@download/image/20105284167The_Sparteens_I.jpg\n'Grandes exitos del ayer' honek azken hamarkada hauetan euskal musikagintzak emandako lan mitikoak berreskuratu eta Twist esparrura ekarri ditu. Ikusi eta Ikasi (Delirium Tremens), Egunsentian (Kuraia), Jo Ta Ke (Su Ta Gar), Zu atrapatu arte (Kortatu) edo Txus (La Polla Records) bezalako kantuak yeye kutsuko pieza dantzagarriak dira Iparraldeko hauen eskuartzeari esker.\nAzken boladan tantaka-tantaka helarazi dizkiguten betiko abesti arrakastatsuen moldaketak Grandes exitos del ayer izenaz bataiatu duten disko honetan bildu dituzte, "bizitza osoko kantuen bilduma" da, hortaz, euren hitzetan.\nThe Sparteens egitasmoa afaloste luzeetako txantxetatik jaio zen, eta horrela egin zituen lehenengo urratsak: "broma bat bezala". Hastapeneko txantxa hark forma hartu du, ordea, eta Iparraldeko lagunek estreinako diskoa aurkeztu berri dute orain. Ziklo hau itxita "lasaitu ederra" hartu dutela diote, lortu dute azkenean. Hori bai, aurrera begirako proiekturik ez dute baztertzen eta, nahiz eta ez oso ozenki, film bat grabatzearen ideia ere aipatu dute.\nTwistaren zale amorratuak dira: "Herri Urrats batean egin genuen lehenengoz proposamena, eta, egia esateko, egiten ditugun guateke guztietan funtzionatzen du". Gazteok gortzen ari garela diote The Sparteensekoek eta, horregatik, mantsoago eta bareago entzuteko moduko zerbait dakartzate esku artean. Ez omen dituzte jatorrizko abestien melodiak gehiegi ukitzen, "akordeen aberastasunari esker lortzen dugu yeye kutsua ematea".\nDiskoaren aurkezpena euren ahotik entzun nahi baduzu, ikusi bideoa facebooken.


Urriaren 29tik 31ra bitartean, Bizkaian Ocean Living Lab: Bootcamp ekitaldiaren bigarren edizioa burutuko da.\nUrriaren 29tik 31ra bitartean, Bizkaian Ocean Living Lab: Bootcamp ekitaldiaren bigarren edizioa burutuko da. Gaia eta Beazek antolatua, Ocean tech eta Getxo, Plentzia eta Sopelako udalen laguntzarekin antolatua itsas sektoreko startup-en eta irristatze kirolen arteko mugaz gaindiko lankidetza bultzatzea du helburu.\nLau egun horietan, nazioarteko 9 startupek parte hartuko dute Getxoko, Plentziako eta Sopelako udalek abiarazitako erronkak konpontzera behartuko dituen berrikuntza-programa ireki batean. Erronka horiek guztiak hiru gaitan zentratuko dira: cleantech, kirola eta turismoa, eta uretako jardueren segurtasuna.\nAldi berean, Bizkaiko eta Iparraldeko ekintzailetza-ekosistema, bertako erakundeek sustatzen dituzten estrategiak eta laguntza-baliabideak ezagutuko dituzte, eta baita Getxoko Kirol Portua, Plentziako Itsas Estazioa, Compositadour azeleragailua, Crusoe Treasure upategia eta Barinatxe eta Arrietara hondartzak ere.\nOcean Living Lab Bizkaia Orekan ekimenaren barruan kokatzen da. Ekimen horren bidez, Bizkaiko Foru Aldundiak lurraldearen lehiakortasuna hobetu nahi du, aniztasuna aintzat hartuta. Bizkaia Orekanek Bizkaiko 12 eskualde bereizten ditu eta 4 eremutan biltzen ditu; Iparraldeak, Txorierrik, Mungialdeak, Eskuinaldeak eta Uribe Kostak osatuta, proiektua bultzatzen du.


'Las brujas de Zugarramurdi' - bizkaie.biz\nKarolina Almagia\t2013-09-24 11:24 Zinema kritikak\nZakarkeriz betetako pelikulea egin gura izan dauela dino De la Iglesiak. Hori lortu dau. Bere jarraitzaile leialek gozauko dabe. Hugo Silva eta Mario Casas aktoreak gustuko dituenek be gozauko dabe, seguruenik. Baina ganerakoek...\n- Zuzendaria: Álex de la Iglesia\n- Produktoreak: Enrique Cerezo, La Ferme! Productions\n- Gidoilariak: Jorge Guerricaechevarría, Álex de la Iglesia\n- Aktoreak: Mario Casas, Carmen Maura, Hugo Silva, Carlos Areces, Carolina Bang, Terele Pávez, Jaime Ordoñez\n- Herrialdea: Espainia, Frantzia\n- Iraupena: 112 minutu\nDonostiako Zinemaldiaren Sail Ofizialean lehiaketaz kanpo oraintsu proiektau dan Las brujas de Zugarramurdi lelokeri bat da. Ondo egina, eszenaratze handi eta ikusgarria, txiste on batzuk (beste txiste txar askoren ondoan), asmautako karakterizazinoak eta abar... baina zorakeri handi-handi bat. Aldez aurretik jarrera benetan ona izatea beharrezkoa da pelikulea goraipatzeko. Alex de la Iglesia gizon atsegina eta maitagarria da, danok nahi dogu bere filmak gustukoak izatea. Baina nire kasuan, ezin.\nEgia esan filmak daukan gauzarik onenetakoa hasierea da, parte-hartzaileen izenak-eta agiri diranean. Ostean, Torrenteren pelikulak gogoratzen dituan lapurreta absurdo bat erakusten deuskue. Eta gero, amerikarren erara egindako auto persekuzinoa; kotxe piloa apurtzen ditue, tiro-saltsa ederra, eta tartean barre eginarazo egiten deuskuen alkarrizketa surrealistak. Sexu-gerran oinarritutako alkarrizketa horreek dibertigarriak dira, filmak daukan onena.\nUmoreari eutsi ezkero, ez da hasiera txarra. Baina, sorginak agertzen dira, eta sorginkeriak egiten ditue. Eta, bai, Carmen Maura eta Terele Pávez oso onak dira; lehenengoak irrintziak botaten ikasi dau eta guzti. Arazoa da puntu horretan De la Iglesiak ez dakiela zelan segidu; gidoia garatu ordez, efektu berezi eta persekuzio sekuentzia amaibakoekaz beteten dau, ito egiten dau. Dana da umekeria hutsa.\nMikel Laboaren Baga-biga-higa kantearen indarrak Zugarramurdiko koban filmautako eszenea ikusgarri bihurtzen dau, sano ikusgarri. Baina pelikulea bera lez, sekuentzia hori be lar luzatu dau zuzendariak.


Agerian, blokeoa • ZUZEU\nETAren disoluzioa. Hori da orain PP-PSOE alderdien totem berria. Sukalde lanak dauden jakin gabe, diskurtso publikoak blokeo gaindiezinera darama prozesua.\nEspainiako Gobernuaren jarrera malgutzen ari zela zirudienean (dimentsio politikoa, lan diskretua) adierazpen zurrunak eta absolutuak itzuli dira. Igandean El Pais egunkarian Jorge Fernandez Barne Ministroak esan zuen ez dutela “presorik hurbilduko ETA disolbatzen ez den bitartean“. Are gehiago, dispertsioa ETA disolbatzeko “tresna eraginkorrena” dela adierazi zuen.\nAdierazpen etsigarri horiek kioskoetan zeudenean, Ezker Abertzaleak autokritika egin zuen ETAren biktimak “umiliatu” izan dituela jendaurrean onartuz. Espainiako Gobernuak Alberto Ruiz Gallardon Justizia ministroaren eskutik erantzun du “diskurtsoa gezurra” dela. Gaineratu du, ez dagoela “alde bateko eta besteko biktimarik, errugabeak eta errudunak baino“. Eusko Jaurlaritzak ere sinesgarritasuna kendu dio “dolu adierazpenari” eta, oro har, Ezker Abertzaleak egin behar duena “ETAri desagertzeko” eskatzea dela esan dute eragile konstituzionalistek.\nETAk betiko armak uztea erabaki du, ordainetan ezer jaso gabe, eta Ezker Abertzalea iraganari begirako autokritika publikoa egiten ari da, baita estatuko instituzioetan lan egiten ere. Momentuz, Espainiako Gobernuaren urrats bakarra, Bildu eta Amaiur legez kanpo ez uztea izan da. Dispertsioak, atxiloketak eta bazterketa politikoak bere horretan diraute.\nEzer negoziatu gabe\n“Negoziaziorik ez da izango ETArekin” esan du behin eta berriz Espainiako Gobernuak. Gernikako Akordioak eta Aieteko Konferentziak jasotako “negoziazio teknikoak” ez du beraz Espainia eta Frantziako Gobernuen aldetik erantzun baikorrik. Barne Ministroak argi hitz egin du: “ez dugu izan eta ez dugu izango ETArekin kontakturik“.\nNola konponduko dira gai “teknikoak”? Negoziazioa egongo da, bai ala ez? Luzera joko duen auzia da. ETAk, PPk, edo biek, hitza jan beharko dute. Izan ere, gaur gaurkoz, agerian uzten den informazioaren arabera, konponbide prozesua blokeatuta dago.\nBeste aukera bat ere badago: Jesus Egigurenen adierazpenak segiz eta Egunkariaren itxiera gogoan: “gezurra ari du”.\nbakea, Egiguren, Espainia, ETA, ezker abertzalea, Frantzia, gobernua, negoziazioa, politika, PP\nZer duzu buruan “Agerian, blokeoa”-ri buruz\nBisurteko irakurgaiak eta 2012-02-28-koak | Horrela bizi bagina beti! 2012-02-29 18:02\n[…] dugun Cesar Manzanos: Eotrkinen ehiza eta klasismoaren kudeaketa Inaxio Agirre. Ez da zentzuzkoa Joseba Uria: Agerian blokeoa Unai Iturriaga: Filemko gaiztoak Iker Aranburu: Erantzunkizun defizita Mikel Lizarralde: Ezusterik […]


Atxorrotxen aurkitutako elementuak erakusketan - Eskoriatza - Goiena.eus\nAtxorrotxen aurkitutako elementuak erakusketan\nImanol Beloki 2016-12-21 18:30\n'Atxorrotx. Arlabango igarobidean urrea eta odola' erakusketan Beñi Agirre historialaria.\nZabaldu berri den Atxorrotx. Arlabango igarobidean urrea eta odola erakusketa monografikoan, guztira 80 bat elementu daude ikusgai, eta bertan, armak –gezi puntak, baleztak, xabalinak– eta apaingarriak –La Tene kulturako fibula edota Antxo VII.aren arrano beltzaren zigilua– izango dira, besteak beste, ikusgai.\nAtxorrotxen eta inguruetan egin diren indusketa kanpainen ondorioz aurkitutako elementuak dira guztiak, gehienak 2010eko ekinaldian aurkitutakoak Iñaki Sagredoren gidaritzapean.\nErakusketaren ordutegia, berriz, honako hau izango da: astelehenetik egubakoitzera arte zabalik egongo da 12:00etatik 14:00etara eta 17:00etatik 19:00etara eta urtarrilaren 5ean eta 6an, itxita. Zapatuetan 17:00etatik 19:00etara zabalik egongo da eta abenduaren 24an eta 31n, itxita. Azkenik, domeketan, 12:00etatik 14:00etara zabalik eta abenduaren 25ean eta urtarrilaren 1ean, itxita.\nErakusketaz gain, Nabarralde Fundazioak eta Hernani Errotzen elkarteak egin berri duten Atxorrotxeko gaztelua. Denboraren talaiatik dokumentalaren teaser-a aurkeztu zuten pasa den astean, eta urtarrilean hasiko dira proiekzioak.\nAurkezpenean, Nabarralde elkarteko kide Angel Rekaldek hauxe adierazi zuen: "Atxorrotxeko eremua abiapuntutzat hartuz, erabakigarria izan zen pasarte historiko bat berreskuratzea izan da lanaren helburu nagusia. Gure eremu historikoko biztanleriari informazioa zabaltzea izan da helburua, gure komunitatea beste komunitate kulturalekin, linguistikoekin eta politikoekin lotuz".\nTeaser-a aurkeztuta, dokumentalaren aurkezpena urtarrilaren 10ean 18:00etan egingo da Ibarraundi museoan. Bertan, Beñi Agirrek eta Jose Luis Orellak emango dituzte azalpenak. Horren ondoren, emanaldiak urtarrilaren 11tik 13ra 13:00etan eta 18:00etan eta urtarrilaren 14an 18:00etan izango dira, Ibarraundin. Urtarrilaren 15ean, berriz, arratsaldeko zazpietan, Zaldibar antzokian.\n'Atxorrotxeko gaztelua' dokumentalaren teaser aurkezpena egin dute\nImanol Beloki 2016 abe 16 Eskoriatza\nNabarralde Fundazioak eta Hernani Errotzen elkarteak egin berri duten Atxorrotxeko gaztelua. Denboraren talaiatik dokumentalaren teaserra aurkeztu ...


Sarajevo, gerra eta bakea\nBosniako gerra hasi zela 25. urteurrena betetzen dela oroitzeko, Gervasio Sanchez foto-kazetariaren lana ezagutzera gonbidatzen gaitu EUSKAL FONDOAK\nEgileak aitortzen digun bezala: kazetariari hiltzaileari bezala gertatzen zaio: nahiz eta urte batzuk igaro, hilketa-lekura itzuli behar du amets ikaragarria ez zuela bizi izan egiaztatzeko.\nErakusketak Sarajevoko setioaren gerra garaiko zuri-beltzezko argazkiak erakusten ditu, batetik, eta ingurune berak, hamabost urte geroago, bake garaian nola dauden (koloretan), bestetik. Bi urtez egongo da EUSKAL FONDOAko erakunde bazkideen eskura.\nBosnia-Herzegovinako gerra nire lanaren eta bizitza pertsonalaren zati ukaezina da. Nire oroimenak nekez ahazten du gatazka hura. Etengabeko bonbardaketekin amesten jarraitzen dut, eta bertako biztanleen aurpegietako beldurra ikusten dut oraindik ere, nahiz eta 2017ko apirilean mende laurden beteko den gatazka hasi zenetik.\nGerra kontatzea ezinezko dela ikasi nuen han. Boligrafoa guztiz agortuta, adimena zeharo zorroztuta edo errealitatea ezin hobe zehaztuta ere, ezin daiteke lortu irakurleak gatazka armatu baten egia zein den ulertzea Halakorik bizi ez duenarentzat pentsaezina da eragindako izua.\n250.000 bosniar izan ziren erailak edo desagertuak, eta horietako 16.000 adin txikikoak ziren. Sarajevon soilik 1.601 haur hil ziren. Herrialde guztian, aitarik edo amarik gabeko 25.000 adingabe baino gehiago dago.\nBaikorrenek baieztatzen dutenez, Bosniako hiriburuak ez du izaera kosmopolita galdu; ezkorrek, aldiz, gerraosteko babesgabetasunean deuseztatu dela uste dute.Baina gehienek europarren aurka oihu egiten dute: «Gerran zehar traizio egin ziguten, eta bake-akordioen ondoren baztertu egin gaituzte».\nErrudun ez naizen arren, zaila da nire barneko asaldura azaltzea. Badakit errudun nagusiak nortzuk izan ziren: ehunka mila gizon-emakume erailtzeko eta desagerrarazteko agindua eman zutenak. Sailkapen horretan, halaber, garaiko europar agintari politikoak ere sartzen ditut.\nBadakit bizi dugun aroko akatsik nagusienetako bat dela iragana saihestea, gizon itzaltsuen biografiak birgaitzea eta mundua adierazpenen simaurtegi bilakatzea. Badakit egiaren aurrean amore eman dugula eta biktimak ostrazismora kondenatzen direla. Badakit ireki gabeko ehunka hilobi dagoela oraindik ere. Badakit urtero uztailaren 11n Potocariko hilerrian zer gertatzen den, milaka gizon, emakume eta haur Srebrenicako azken identifikatuak lurperatzeko elkartzen direnean. Badakit identifikatu gabeko milaka bosniarren hezurrek negar egiten dutela Tutzlako hozkailu erraldoietan pilatzen diren plastikozko poltsetan. Nire begiekin gehiegitan ikusi dudalako dakit. Jakin nahi dudalako dakit; oroimena eta kontzientzia baitira ignominiaren eta gezurraren aurrean geratzen zaidan bakarra. Biak zaurituta, baina bizirik.


Categorías: Arte, DSS2016,\nUrte baten buruan Hormek sarri hitz egin dute. Urte bete pasa ondoren, egun Hormek zer dioten, ez da hori galdera makala. Halere, galdetzeak berak egun Hormek hitz egiten segitzen dutela ematen du aditzera.\nIzan ere, Hormek diote guk urte honetan zehar asko ikasi dugula. Orain dela urtebete (pasatxo) gure baliabide eta ezagutzarekin lan bati ekiten geniola uste genuen. Errealitateak, baina, bestela erakatsi digu. Hau da, lana, agindutakoa eta zehaztu bezala bete dugu. Ez ordea orduan genekienarekin, ekinaren poderioz ikasi dugunari esker baizik.\n- Besteon lana gehiago errespetatzen eta baloratzen\n- Kultura komuna partekatzen dugun lagunekin lana egita pribilejio dela\n- Saldias zuzen zela, eta... lagunekin bai!\n- Kultura popularra kultura unibertsalaren zati bat dela eta horri esker identitea propioa eta komuna dugula\n- Edertasuna sortzean datzala\n- Akaso Sor/tzaileak gure Sor/ginak direla\n- Artearekiko, artearen funtzio sozialarekiko interesa berpiztu zaigula\n- Aurre iritzi sobera ditugula.\nEra berean, "ondoretza" lehengoz aipatu zigutela harrituta geratu baginen ere, harro ikusten ari gara legatu zehatza utzi dugula: elkarren ezagutza, denborari eusten dioten muralak, jabetza pribatuak ezabatu duen murala, bidaiatzen hasiak diren "Gure Hormek", buruan ditugun ideia berriak, ezagutu dugun jende eskuzabala, Haatik Dantza Taldeak taularatuko duen espektakulu berria... Esperimentua ondo atera da, beraz.\nHoriek horrela, hormatu ez garela uste dugu. Zintzo jokatu dugula eta helburuak bete ditugula. Kontraesanak zamalkatu ditugun edo ez, ez dakigu, baina zizelkatu bai, zizelkatu behar izan ditugu. Alegia, elkarbizitza ekimen artistikoetan bezain beste, proiektuak sortu dituen harremanetan bizi izan dugu. Eta ederra izan da.


Ordenamendu juridikoa – Gizapedia\nOrdenamendu juridikoa herrialde batean eta garai jakin batean indarrean dauden arau juridikoen multzoa da. Espainian, ordenamendu juridikoaren iturriak dira legea, ohitura eta zuzenbidearen printzipio orokorrak. Ordenamendu juridikoaren ikuspegi normatibo horren alternatiba gisa, beste ikuspegi batzuk proposatu dira ordenamendu juridikoa interpretatzeko; ikuspegi instituzionalistaren arabera esaterako, ordenamendu juridikoa marko zabalagoa litzateke, legeen edukia baino, horien erroek ere osatuko luketena, hala nola elementu politikoak, balore sozialak eta gizarte instituzioak besteak beste.\nBeste hizkuntzetan: ingelesez, legal system; gaztelaniaz, ordenamiento jurídico.\nGardenki: Zuzenbidearen iturriak\nZuzenbidearen iturriak arau juridikoak sortzeko ekintzak eta moduak dira. Labur, zuzenbidearen iturritzat hartzen dira, hierarkikoki, legea, ohitura eta zuzenbidearne printzipio orokorrak. Zuzenbidearen iturriei buruzko gardenkiak, hemen PDF formatoan,…


Erdi Aroko 80 hezurdura aurkitu dituzte Baionako erdigunean | Kultura | Naiz\n2022 URT. 21 - 00:00h\nIdoia Eraso Gisasola\nErdi Aroko 80 hezurdura aurkitu dituzte Baionako erdigunean\nBaiona Ttipian XIII. eta XVIII. mendeen artean egon zen komentu baten aztarnak aurkitu dituzte; barnean ehortziak izan ziren 80 bat hezurdura dauzkan hilerri bat, Erdi Aroko bide harriztatu bat eta Errobi eta Aturri ibaien artean dagoen auzoaren zimenduak egiten dituzten hesolak.\nAtzemandako hezurduretako bat. (Dorothée POIRIER/INRAP)\nAturri eta Errobi ibaiak elkartu aitzin dagoen penintsula da Baiona Ttipia auzoa, eta, dirudienez, tarte hori ez zen lur idor bihurtu XII. mendera arte, populazioa handitzeak espazio eskasia eragin zuen arte. Lur heze hori bizitoki bilakatu ahal izateko hesolak ezarri zituztela esaten bazen ere, ez da inoiz horren frogarik aurkitu, orain arte. Aurkikuntza horretan, beste azpiegitura batzuk ere aurkitu dituzte; bi garaitako bideak, bai eta inongo mapetan agertzen ez den hilerria ere.\nIndusketa horiek Bilaketa Arkeologiko Prebentiboen Institutu Nazionala (Inrap frantsesez) egiten ari da, Jacques-Laffitte eskola zenaren kanpoko jolastokian. 1.240 metro koadro dituen espazio hori ikertu dute, hain justu, bertan Bonnat-Helleu Arte Ederren Museoa handitzeko lanak egiten ari direlako. Aurkikuntzak hiru hilabetez estaliko dituzte, erakustokiaren lanak aurreratu ahal izateko.\nBigarren etapa udaberrian eginen da, eta sakonago ikertuko dute. Bertan ur-bazterrak eta itsasontzi aztarnak atzematea espero dute. Horren azpian dauden aztarna primitiboen bilaketa ere eginen da, ingurumenean gizakiek izan duten eragina aztertu ahal izateko.\nDirudienez, 1221 eta 1222. urteen artean domingotarren komentu bat ezarri zen bi ibaien arteko penintsularen bazterrean, eta 1273an handitu egin zen, handik hamarka metrora dagoen indusketa guneraino bederen. Monasterioaren barneko partean 40 bat ehorzleku atzeman dituzte, baita hezur meta anitz ere. Hilerrian ez zituzten fraideak soilik lurperatu; emakumeen eta haurren hezurdurak ere atzeman dituzte, arkeologoen arabera, toki sakratu horretan ehortziak izateko diru gehiago ordaindu zutenenenak.\nHilobi gehienak toki bakarrekoak eta sinpleak dira, egur taulekin estaliak. Hilobi batzuk hormaren kanpoaldean edo barruko angeluen azpian atzeman dituzte, denborarekin ahantziak izan zirela eta egitura berriak eta hilobi berriagoak ezarri zirela pentsarazten duena.\nInrap-eko adituen hitzetan, indusketa hauen arazoa okupazio modernoak eta Erdi Arokoak batzen direla da. Lehen indusketei esker, hastapeneko mendeetako karrikako maila ezberdinetan bederen hiru eraikin atzeman dituzte. Ondoren, material modernoagoekin espazioa jasoa izan zen, eta XVII. mendearen erdialdean lau eraikin moderno bederen egin zituzten kalearen bazterrean.\nLur lehor bihurtu zuteneko garaiari buruz atzeman dituzten aztarnak nabarmendu dituzte Inrapeko arduradunek; izan ere, kondaira gisa kontatzen zen hesolen gainean egina zela auzoa, baina orain frogatua geratu da, eta, gainera, horri esker, zenbateko sakonera eta zabalera duten aztertu ahal izanen dute, baita erabilitako egitura zein izan zen ere. Dirudienez, zaharrenak XI. mendekoak dira, baina egurraren azterketak zehaztuko du garaia.\nBi bide ere atzeman dituzte jolastokiaren erdian; bata garai modernokoa, XV. eta XVIII. mendeen artekoa, eta horren azpian, Erdi Aroko beste bat. Gainekoa lastarekin egindakoa da, eta horri esker Baionako portura etortzen ziren itsasontzien jatorria ezagutu ahal izanen da.\nMende ezberdinetako aztarnak atzeman dituztela kontuan izanik, estratigrafiari garrantzi handia emanen diotela nabarmendu dute, eta aldiro, aurkikuntza guztiak argazkitan hartuak eta erregistratuak izanen dira, handik atera eta aztertuak izateko prestatzeko.


MAR A MAR: Pirineos de circo | Bilboko Kalealdia\nArtista hasiberrientzako deialdia Euskal Herriko babesletza DE MAR A MAR proiektuan laguntzeko plana\nDe Mar a Mar proiektuaren helburua da gaur egungo zirkuaren profesionalizazioa (prestakuntza, sorkuntza eta zabalkuntzaren bidez) Pirinioetako mugaren alde bietako eskualdeetan. Horretarako, zirkuko artistei orientazioa, prestakuntza eta laguntza emateko ekintzak erabiliko dira, profesionalekin harreman solidarioak sortuz: sorkuntza eta prestakuntzako zentroak, ekipo artistiko finkatuak eta programatzaileak.\n2016ko abenduan emandako ikerketa eta sorkuntza bekez gainera, 2017ko uztailean “Euskal Herriko Babesletza” izeneko plana jarriko da abian, Euskal Herriko artisten profesionalizazioan laguntzeko eta Pirinioetako mugaren alde bietan mugitzea errazteko. Horretarako, hainbat ekintza erabiliko dira.\nDeialdi honen bidez, finkatutako konpainia batekin lan egin nahi duten lau artista aukeratuko dira, beren prestakuntza, sorkuntza, bitartekaritza eta administrazioko prozesuak hobetzeko. Finkatutako konpainia aldez aurretik aukeratu da: Bordeleko CIE BIVOUAC (Frantzia).\nFinkatutako konpainiaren laguntzaz gain, aukeratutako artistek hauen laguntza izango dute aldi horretan, DE MAR A MAR proiektuaren bidez: Kaleko Arteen Frabrika-Hameka taldea Luhuson, Baxe Nafarroa Herri Antzokia Garazi-Baigorrin, Bilboko Udala, eta Iruñako Quiero Teatro banatzailea.\nCIE BIVOUAC konpainiak, lau bazkide horiekin batera, Euskal Herrian bizi diren (Euskal Herriko zazpi probintzietako batean1) lau artista hasiberriri emango die laguntza 2017ko uztailetik 2019ko otsailera. Lau artista horiek prestakuntza, sorkuntza, bitartekaritza eta administrazioko laguntza jasoko dute beren ikerketa pertsonaletarako.\n❖ Aurreikusitako ekintzak:\nCIE BIVOUAC konpainiaren birako emanaldietako batzuetan parte hartzea;\nBitartekaritza, administrazioa, zabalkuntza eta komunikazioko prestakuntza ekintzetan\nparte hartzea CIE BIVOUAC konpainiarekin;\nZirkuko hainbat teknikatako klase magistraletan parte hartzea (artista bakoitzaren\nbeharrizanen arabera): bost egun artista bakoitzeko;\nQuiero Teatrok profesionalizaziorako, produkziorako eta zabalkuntzarako laguntza\nadministratiboa emango du (konpainia egituratzeko tresnak, koproduktoreak bilatzea,\ntxosten bat egitea, aurrekontu bat aurkeztea eta abar);\nZirkuko prestakuntzako lehen hilabetean Bordeleko zirku-eskolak hartuko du parte\nDe Mar a Mar proiektuko kanpoko prestakuntza ekintzetan parte hartze posiblea;\nCIE BIVOUAC konpainiaren sorkuntza laborategietan parte hartzea, Hamekan;\nAukeratu bakoitzarentzat bost eguneko egonaldia, bere ikerketa edo/eta sorkuntza\nlanean aritzeko: Hamekan (Luhuso), Garai-Baigorriko Herri Antzokian edo Bilbon, eta\nCIE BIVOUAC konpainiaren laguntza artistikoa;\nBordeleko Zirku Eskolako “Morceaux Choisis” erakusketan parte hartzea.\nHautagaitza Sorkuntza Funtsan aurkezteko laguntza, ikerketa edo sorkuntza beka bat\nlortzeko (egonaldien kopurua eta kanpoko begiraldiak igotzeko).\nBazkide guztiek eta CIE BIVOUAC konpainiak diseinatuko dituzte aukeratutako artista bakoitzari egokitutako ekintza plana eta egutegia.\nEkintzak gehitu, aldatu edo bertan behar utziko dira aukeratutako artistaren beharrizanetara ez badira egokitzen\n❖ Euskarri ekonomikoa:\nPlan honetako laguntza 5.000 eurokoa da (BEZ barne) aukeratutako bakoitzarentzat. Horrekin ordainduko dira ekintzetako joan-etorriak (garraioa, ostatua eta dietak). Artistek faktura bat aurkeztu behar dute laguntzaren zenbatekoa jasotzeko. Hortaz, garrantzitsua da nortasun juridikoa izatea hori egin ahal izateko, edo enpresa edo kooperatiba baten ordezkaritza edukitzea.\nGastu guztiak fakturekin/nominekin eta ordainagiriekin justifikatuko dira.\n1 Bizkaia, Araba, Gipuzkoa, Nafarroa, Lapurdi, Baxe Nafarroa, Zuberoa\nEkintzarik gehienak Euskal Herrian egingo dira (batez ere Luhuson, Bilbon,\nGarazin eta Iruñan).\nFrantzian: bira CIE BIVOUAC konpainiarekin.\nBaliteke Pirinioetako mugaren alde bietako leku batzuetara joatea, adibidez\nFrantziako Tolosara eta Bartzelonara.\nHAUTAGAITZAK ETA AUKERAKETA PROZESUA\nProiektuak onartzeko azken eguna: 2017ko apirilaren 17a\nHautagaitzaren txostenean elementu hauek sartuko dira:\nHautagaitzarako inprimakia osorik (HEMEN aurki daiteke).\nAukeraketa erraztuko duen edozein elementu osagarri, esaterako\nkurrikuluma, aurreko lanen txostena, proiektuaren lehen ideien grabazioak edo/eta argazkiak, aurreko lanen bideoa edo lotura. Agiri guztiak PDF formatuan bidali behar dira posta elektronikoz (ezin dira 3 MB gainditu), helbide hauetara: a.pousset@cc-errobi.frâ€‹ eta â€‹b.alvarez@quieroteatro.com\nHautagaitza indibiduala da. Konpainia bereko artista bi aurkezten badira, bakoitzak bere inprimakia bete beharko du.\nTxostenak aztertuta, hamar artista inguru aukeratuko dira: 2017ko maiatzeko lehen astean erabakiko da.\nMaiatzaren 30ean edo/eta 31n: hamar artisten hautaprobak egingo dira Luhusoko kultur aretoan eta lau artistak aukeratuko dira.\nAzken erabakia: 2017ko ekaineko lehen astean.\nAukeraketak egiteko eta erabakiak hartzeko, Euskal Herriko babesletzako bazkideek (Karrikako Arteen Fabrika-Hameka Luhuson, Baxe Nafarroa Herri Antzokia Garazi-Baigorrin, Bilboko Udala eta Iruñako Quiero Teatro banatzailea) eta Bivouac konpainiak batzorde bat sortuko dute.\nBatzordeak eskubidea dauka De Mar a Mar proiektuko beste bazkide batzuei aukeraketa prozesuan parte hartzeko eskatzeko, adibidez Tolosako Le LIDO zirkuko eskolari.\nArreta berezia jasoko dute:\nartisten motibazioa eta prest eta libre egotea (2017ko uztailetik 2019ko otsailera arte);\nzirkuko diziplinen garrantzia;\nDe Mar a Mar proiektuko baliabideak erabiltzeko borondatea;\nAukeratutako artista bakoitzak hitzarmen bat egingo du bazkide batekin.\nDe Mar a Mar proiektuko bazkideek esleitu barik utz dezakete deialdia.\nInformaziorako saioa: 2017ko martxoaren 15a, eguaztena, 11:00etan, Bilbon (Pilota kalea 10)\nInformazio gehiago nahi baduzue, jarri harremanetan:\nPedro Ormazabal (BILBOKO UDALA): â€‹pormazabal@bilbao.eus\nDe Mar a Mar – Pyrénées de cirque lankidetza proiektu bat da 2016-2019 aldirako, 1.990.390 euroko aurrekontua dauka eta Europako Batasunak finantzatzen du % 65ean FEDER Eskualde Garapenerako Europar Funtsaren bidez eta Interreg V-A España-Francia-Andorra programaren bidez (POCTEFA 2014-2020). POCTEFAren helburua mugaren inguruaren integrazio ekonomikoa eta soziala sendotzea da.


Polizia batek Errusiako enbaxadorea hil du Turkian, tiroz\nErasotzailea polizia turkiar bat da. "Ez ahaztu Alepo! Ez ahaztu Siria" esan du bere ekintza justifikatzeko.\nErrusiak Turkian daukan enbaxadorea tiroz hil dute\nPolizia batek Andrei Karlov enbaxadore errusiarra hil du tirokatuta Turkian, Errusiako Atzerri Ministerioak jakinarazi duenez. Gertakariak Ankaran jazo dira, Arte Garaikideko zentro batean, erakusketa baten inaugurazio-ekitaldian.\n"Gaur egun tristea da Errusiarentzat; Andrei Karlov enbaxadorea tiroz zaurituta hil egin dute Ankaran", adierazi du Maria Zajarova Atzerri Ministerioaren bozeramaileak.\n"Gertatutakoa ekintza terrorista bat izan da eta Turkiako agintariekin harremanetan gaude ikerketa zorrotz egiteko", erantsi du.\nEnbaxadorearen hiltzailea lanetik kanpo zegoen polizia turkiar bat da. Poliziaren talde bereziak hil egin du erasotzailea.\nSare sozialetan zabaldutako irudietan ikus daitekeenez, enbaxadorea hizketan ari zela, lepotik tiro egin dio eta ondoren, turkiarrez, oihuka hasi da: "Ez ahaztu Alepo! Ez ahaztu Siria!".\n"Gure anai-arrebak salbu ez dauden bitartean, ez zarete seguru egongo. Errepresio hori babesten duen guztiak ordaindu egingo du", ohartarazi du zenbait komunikabidek adierazi dutenez. "Hilda soilik eramango nauzue hemendik", erantsi du.\nErakusketa enbaxadak berak antolatu zuen eta joan den astean eman zuten horren berri. Hurriyet komunikabidearen arabera, horrelako ekitaldi publikoetara bizkartzainik gabe joan ohi zen enbaxadore errusiarra.\nAipatzekoa da Turkia, Errusia eta Irango Atzerri ministroek bihar dira biltzekoak Moskun, Siriako egoerari buruz hitz egiteko.


PPk Carlos Iturgaiz izendatu du EAEko hauteskundeetarako hautagai | EAEko Hauteskundeak | EITB\nCasadok Iturgaiz aukeratu zuen Alfonso Alonsok PPk eta Ciudadanosek adostutako koalizio akordioa baztertu ondoren.\nAbertzaletasunari aurre egiteko asmoarekin itzuli da Iturgaiz politikara\nPPko Hauteskunde Batzordeak Carlos Iturgaiz izendatu du lehendakari izateko hautagai gisa apirilaren 5eko hauteskundeetarako.\nIturgaizen izendapena Pablo Casado popularren liderrak proposatu du eta Batzordeak bermatu du PPko egoitzan izandako bileran.\nCasadok Iturgaiz aukeratu zuen Alfonso Alonsok PPk eta Ciudadanosek adostutako koalizio akordioa baztertu zuenean hauteskunde autonomikoetara elkarrekin aurkezteko.\nAlderdiak zabaldutako komunikatuaren arabera, Carlos Iturgaiz konstituzionalismoaren erreferente politiko eta morala da EAEn: "PPk beti babestu dituen baloreak ordezkatzen ditu, batez ere une txarrenetan, terrorismoaren urte gogorretan".\nIturgaizek Bizkaiko Batzar Nagusietako ordezkari gisa eta Bilboko Udaleko zinegotzi gisa hasi zuen bere ibilbide politikoa EAEn.\n1994-2004 bitartean, Eusko Legebiltzarreko diputatua izan zen, eta PPren hauteskunde zerrendetan buru izan zen 1998ko hauteskunde autonomikoetan. PP siglak erabiltzen hasi zirenetik inoiz lortu dituzten emaitzarik onenak lortu zituen orduan, eta bigarren indar politiko bozkatuena bilakatu zen.\nOharraren arabera, 2004an Europako Parlamentura iritsi zen, eta Espainiaren interesen "kaudimena, nazionalismoa eta zorroztasuna" babestu ditu han 15 urtetan.\nHedabideei egindako adierazpenetan esan duenez, PP-Cs koalizioak "Espainia hautsi nahi duen proiektu faxokomunista"ri aurre egitera animatuko ditu hautesleak, eta bere hautagaitza babesteko eskatu diote Vox alderdiaren boto-emaileei, boto baliagarria izan dadin.


Hazten doa Txilen atxilotu duten Asel Luzarraga euskal idazlearen alkartasuna EHn zein Diasporan – Asel terrorista? Mesedez!\nHazten doa Txilen atxilotu duten Asel Luzarraga euskal idazlearen alkartasuna EHn zein Diasporan\nEz dago iruzkinikHazten doa Txilen atxilotu duten Asel Luzarraga euskal idazlearen alkartasuna EHn zein Diasporan sarreran\nAtxiloketak oporretan eta urte aldaketa egun berezi horietan harrapatu zuen hainbat jende, baina pixkanaka gero eta informazio gehiago ari da iristen Txileko Temuco eskualdetik Asel Luzarragaren kasuaz eta gero eta ekimen gehiago ari dira sortzen Euskal Herrian zein bere Diasporan idazle euskalduna askatzea eskatuz, bere errugabetasunean oinarrituta eta, onenean, ‘gaizki-ulertu bat’ edo, bestela, ‘muntaia’ baten aurrean gaudela salatuz. Horrela esan du, esaterako, Gorka Luzarraga Aselen aitak, ezagutzen duten guztiek badutela “bere ideia bakezaleen eta giza eskubideen errespetuaren aldeko jarreren” berri. Idazlea, egun Txilen bizi bada ere, aurretik Argentinatik ibilia da eta euskal kultur proiektuan parte hartu zuen bertan, euskal diasporako kideekin. Buenos Airesen, gaur arratsaldeko sei t’erdietarako deitu da alkartasun elkarretaratzea Txileko Enbaxadaren aurrean.\nLeioa, Bizkaia. Hona Irune Berrok gaurko Berria egunkarian argitaratzen duen elkarrizketa, Lourdes Luzarraga Asel-en arrebarekin egina.\nPreso sartu zutenetik, Asel Luzarraga nebarekin birritan hitz egin du telefono bidez Lourdes Luzarragak. Neba «shock egoeran» dagoela dio, «gertatutakoa ezin sinetsita». Temuco hiriko espetxean daukate Luzarraga, epailearen aurretik noiz igaroko zain. Presondegi hartako gainerako presoen aldetik «elkartasun eta maitasun handia» jaso duela azaldu dio Luzarragak arrebari. Eta Poliziaren tratua, halaber, «zuzena» izan dela kontatu dio. Horrek nabarmen lasaitu du Lourdes Luzarraga. Jazotakoa «gaizki ulertu baten ondorio» dela defenditu du, eta argi utzi nahi izan du nebak ez duela zerikusirik egozten dizkioten delituekin.\n–Zein da zure anaiaren egoera legala?\nTxileko Justizia eta Barne Ministerioekin harremanetan gaude, baina prozesua motel doa. Hainbeste jai egun tarteko, ez da garai ona halako zereginetarako. Pixkanaka, ordea, badirudi elkarri ulertzen ari garela, harremanek bidea egin dutela.\n–Hemengo instituzio edo agintariengandik deirik jaso duzue?\nEz. Oraingoz bakar batena ere ez.\n–Baina Espainiak Temucon daukan kontsula zure nebarekin harremanetan jarri da, ezta?\nBai. Hasieran Aselek haren laguntza errefusatu zuela esan ziguten, baina ez zuen inondik ere halakorik egin. Gerora jakin dugu kontsulatua berarekin harremanetan jarri dela, eta esan diola ez dagoela akusazio zehatz eta formalik, ikertzen ari direla zenbait ekintzarekin loturarik izan duen.\n–Bihar pasatuko da epailearen aurretik. Abokatuak zer dio?\nItxaropentsu dago. Ez dago akusazioei eusteko frogarik, eta orain Asel egiaz nor den azaldu behar diogu epaileari. Nire anaia giza eskubideen defendatzaile sutsua da, eta ezagutzen duen orok badaki bakezalea dela. Zenbait hedabidetan anaiaz eman duten irudia okerra da oso. Ez da gaizkilea.\nEtiketak argentina, euskal herria, txile, wallmapu\n← «Estamos viviendo una verdadera pesadilla familiar» → Olerkia kartzelatik


Herri Ondarea :: Gernikako bonbardeoa\nGaia aukeratuKontakizunaBertsolaritzaHerri egutegiaFamiliaAndra-gizonen arteko hartu-emonakAbeltzaintzaEtxeko abereakLanerako abereakArtisautza eta ogibideakPerratzaileaErrementariaErroteaErrementariaren lanaIndustriaLantegiakIndustriaGarraioaHerriaEraikinakZerbitzuakUme jolasakHerri literaturaKomunikabideakIrratiaTelebistaEtxeaEtxeko altzariak eta tresnakBabeserako errituakMusikeaBandeaMusikeaEretxiakBizitzako aldaketa ohikuneakEzkongaiak eta ezkontzeaArtzaintzaArtzainaArrantzaItsasontziaKontserbakArrainakArrantzaleaPolitikeaErlijinoa eta kultoaAisialdiaDantzaldia, jolasaToponimiaBideaEraikinakLursailakIturriaIbaiakauzoaEuskaldunak erbestean\nAma bedarra ebagi eta astokada bedarragaz etorrela, Ereinozarretik agertu ziran abioiak eta 8 bat bonba bota ebezan. Joan zan, eta gero hirunan-hirunan etorten hasi ziran hareek abioi baltzak. Hango bonbatza, hango eskandalua! Etxetik urten be ez eben egin, danak estu eta negarrez.\nHerrian etxe barik lotu ziranek alde egiten eben ahal zan lekura, eta eurenera be etorri ziran, ume eta guzti. Jaten emon eutseen, eta lo be eurenean egin eben. Gauza tristea izan zan.\nIluntzean etxe ondoko altu batetik ikusi eben Gernika sutan egoala.\nBarriemoilea: Julian Uribarri


«Elkar ekin» leloarekin, 30 ikastaro eta sei jardunaldi antolatu ditu UEUk | Pays Basque | Naiz\nPAYS BASQUE | Udako ikastaroak\n30 ikastaro eta 6 jardunaldi antolatu ditu UEUk, «azken urteetako arrakasta» errepikatzeko asmoz. «Elkar ekin» leloarekin, elkarlanean antolatuta jakintza berriak sortzen direla azpimarratu nahi dute.\nMaider IANTZI|23/05/2019 Mis à jour à:\nKepa Sarasola, Irati Iciar eta Edurne Koch, UEUren Udako Ikastaroak aurkezten. (UEU)\nBilbon eginen den humanitate digitalei buruzko jardunaldiak emanen die hasiera UEUren ikastaroei, ekainaren 20an. Digitalizazioak eta Big Datak paradigma aldaketa ekarri dute humanitateen arlora. Euskarazko dokumentuen digitalizazio masiboa, sare sozialen eztanda eta hizkuntza teknologiaren arrakasta dira erroka honen hiru katalizadoreak. Nola eragiten du digitalizazioak humanitateen ikerketan? Zer aukera berri zabaltzen zaizkigu? Horretaz eztabaidatuko dute.\nAurkezpenean Kepa Sarasolak, UEUko Zuzendariak; Irati Iciar-ek, UEUko Udako Ikastaroetako arduradunak eta Edurne Koch-ek, UEUko Nafarroako arduradunak hartu dute parte.\nSarasolak hartu du lehendabizi hitza: «UEU erakunde bizia da. Datorren astelehenean Ikergazte kongresua hasiko da eta bertan Euskal Herri osoko 150 aditu bilduko dira, beraien ezagutza partekatu eta euskarazko ikerketa lehen lerroan jartzeko asmoz», adierazi du. Kongresu horren atarian eman dute hain zuzen ikastaroen berri.\nInoiz baino toki eta elkarlan aukera gehiago\nIrati Iciar UEUko Udako Ikastaroen arduradunak xehetasunak azaldu ditu: «36 jarduera antolatu ditugu aurten. Azken urteetan gertatzen ari den bezala, aurten ere 100dik gora ikastaro proposamen jaso ditugu eta aukeraketa egitea zaila izan da, jasotako ideiak oso onak izan direlako».\nIaz irekitako bideari jarraituz, Iruñean Ezpeleta jauregian eskainiko dira udako ikastaroak eta Baionan, Bernat Etxepare lizeoan, barnetegi moduan. Azpimarratu duenez, lankidetzari zukua atera nahian, inoiz baino toki eta elkarlan aukera gehiago sustatu dira antolaketan; honela, zazpi tokitan emanen dira ikastaroak, formatu, prezio eta aukera ezberdinekin.\nEdurne Koch UEUren Nafarroako arduradunak Iruñeko ikastaroak aurkeztu ditu: «Lau ikastaro eta jardunaldi bat emango ditugu aurten Iruñean, ekainaren azken astean. Gaien aldetik, beti bezala, aniztasuna nagusi. Udako Eskaintza honekin batera, aldi berean eta azpiegitura, antolaketa eta giroa aprobetxatzeko helburuarekin, Nafarroako Gobernuko Hezkuntza departamenduarekin 2019rako adostutako ikastaroetako hiru ere eskainiko ditugu, doan», jakinarazi du.\n‘Harremanak 3.0: gazteen sexualitatearen esku-hartzea espazio digitalean’, ‘Gaitasunean oinarritutako unitate didaktikoak’ eta ‘Euskararen erabileraren lanketa ikasgeletan HH-LH’ izanen dira debalde emanen diren hiru ikastaro horiek.\nBesteak beste, klima aldaketa, ikastolak eta kooperatibismoa eta maitasuna jorratuko dituzte jardunaldietan; ekonomia zirkularra, kultur kudeaketa eta feminismoa eta prekaritateak gazteengan duen eragina, aldiz, ikastaroetan.\nIzena emateko epea jadanik irekia dago eta ikastaroa hasi baino astebete lehenago egin ahal izanen da matrikula. Informazioa eta matrikula, www.ueu.eus-en.


Sortua: 27 martxoa 2018\nSortua: 17 uztaila 2012\nWebinar: web bidezko mintegi eta hitzaldiak datozen egunotan\nSortua: 27 apirila 2016\nHizkuntzen ikas-irakaskuntzarekin zerikusia duten web bidezko mintegi batzuk egingo dira gaztelaniaz datozen egunotan. Interesaturik bazaude, parte har dezakezu.\nAurtengo Moodlemoot Euskadi datorren ekainaren 3an izango da Hernanin. Ikastolen Elkartea da antolatzaile nagusia. Ekainaren1a arte dago matrikula egiteko aukera.\nPonentzia nagusiak eta komunikazioak izango dira topaketan; HABEko bi kidek aurkeztutakoa egongo da azken horien artean,


Capilla Peñaflorida-Ministriles de Marsias-Josep Cabré, zuzendaria\nIzenburua:Capilla Peñaflorida-Ministriles de Marsias-Josep Cabré, zuzendaria\nGeneroa:Eliz antzinako musika\nNAFAR MUSIKAGILE BAT, NORTASUN HANDIKOA, MUNDUARENTZAT. BARROKO MUSIKALA BERE GORENEAN: VARGAS\nUrbán de Vargas (Faltzesen jaioa) XVII. mendeko hispaniar esparruko musikagile nagusietako bat izan zen. Haren ospea penintsula osora zabaldu zen, baita Portugalera ere, han gordetzen baitzituen Braganzako Duke filarmonikoak haren obra polifonikoetako batzuk. Hainbat musika-kaperetan jardun zuen maisu-lanetan, besteak beste Huescan, Iruñean, Darocan, Calatayuden (Santa Mariaren eta Hilobi Santuaren elizetan), Zaragozako El Pilar basilikan (bi bider), Burgosen eta Valentzian, eta azken hiri horretan hil zen 1656an.\nGauza asko idatzi zuen, hasi baxu jarraituarekiko soloetatik, bost koruko hamasei ahotsentzako obrak arte, zenbaitetan une hartan zabalduenak ziren musika-tresna ugariez lagundurik: xaramelak, sakabutxeak, bajón eta bajoncillo izenekoak, turutak — turuta muta eta turuta tuerta direlakoak bereizten ziren—, artxilautak, harpak eta organoak, eta baita klabiorganoa, klabikordioa eta espineta ere. Haren obretan bada, elizaren zerbitzurako, kontratupean, egin ohi zuen lanaz gainera, villancico moldearen inguruko ekoizpen zabal bat ere, era guztietako gaiak jasotzen zituena, birjinei eta santuei eskainitako hizkuntza erromantzeko lan huts-hutsik lirikoetatik hasita, gerrako gaiak arte.\nUgariak ditu halaber “siestei” buruzko villancicoak, herri-jolas eta entretenimenduei buruzkoak, gai irrigarriak edo isekazkoak dituztenak —gehiago dira horiek komediakoak elizakoak baino—, etab. Era berean, egile honen obretan bere garaiko gizarteari buruzko aipamena erruz dago, esate baterako, “Indietatik” iristen ziren urre eta perlen aipamenak, presoenak, etxe aberatseko mojagaiek beloa eraman behar zutela-eta egindakoak, edo irakurtzen zailagoak diren beste auzi batzuk, kulteranoak, gai mitologikoak, Bibliakoak. Orobat ageri dira egile honen obretan jatorria Erdi Aroan duten eliz dramak ere; ezin ahaztu da bestalde lapur-hizkeraren grazia, hau da, gizartearen behe-mailetan erabiltzen zen harena, non Jesukristori “guapetón”, “valentón”, “jaque” edota “matasiete” esaten baitzaio.\nBerariazko bikoiztasun hori, eliz ortodoxia hutsenetik, musikaren tratabidearen zorrotzenetik, heterodoxia eta soiltasunik handieneraino doana —sarritan, itxurazkoa baizik ez da—, gaiak lantzeko moduari eta erabilitako baliabideei dagokienean (eta gai hauek, profanoak ez ezik, begirunegabeak ere badira); jácara erritmoak, seguidillak, txakonak eta zarabandak, gaztelaniaz eta latinez landutako piezak, edota flamenkoaren “alderako” oihuak (ai-ai-ai-ai) ere baliatzen ditu, eta hori dena paradigmatikoa gertatzen da gure Urrezko Mendeko musikagileen kolore-sortan, eta Urbán de Vargas horren guztiaren adibide bikaina gertatzen da.\nBerebat aritu zen Vargas profesionalki elkarlanean bere garaiko hispaniar eremuko musikagile handi askorekin, besteren artean Juan Bautista Comes, Luis Bernardo Jalón, Carlos Patiño, Juan Gómez de Navas, frai Manuel Correa Portugalgo karmeldarra, edota Diego de Pontac-ekin. Behin baino gehiagotan lan egin zuen “Errege Planeta” deitzen zioten Filipe IV.a “Handia”rekin (nahiz eta errege hari buruz Francisco de Quevedok esan “zuloen modura zela handia, zenbat eta lur gehiago kendu, orduan eta handiagoa”). Horixe egingo zuen Zaragozako El Pilarreko kaperan 1645ean, bertako maisutza aurrenekoz eskuratu eta handik gutxira, gortea Aragoiko hiriburuan zegoenean, bigarren aldiz zenbait hilabetez geroztik, Lleidan aurreko urtean garaipen bat eskuratuta, eta erregea, bere seme Baltasar Carlos printzearen aldamenean (1644ko azaroaren 18an), La Seon Isabel Borboikoa erreginaren heriotzarengatik egin ziren hiletetan buru egon ondoren. Berehala iritsiko zen Vargas Zaragozara, erregearen segizioa, Nafarroatik zetorrena, berriz ere hirian zegoenean. Ordukoak dira Vargasen zenbait obra: “Salve para el rey” bat (erregeak El Pilar basilikan entzun zezan Lleidako gudu-frontera abiatu baino lehen), eta zenbait villancico, “Armen batasuna” delakoaren testuinguruan, gaitzat gerra-kanpainetarako soldaduak nola errekrutatzen ziren zutenak.\nEgonaldi haren ondoren, erregea Zaragozara itzuli zen gorteak bukatutzat ematera, ordurako oinordekoa zen printzearekin batera; Aragoiko hiriburuan hilko zen hura, 1644ko urriaren 9an, baztangak jota. Nahigabeturik oso, Filipe IV.a Santa Engraziako monasterioko gela batera erretiratu zen, han egin baitziren oinordekoaren elizkizun nagusiak. Printzearen bihotza Zaragozako katedraleko aldare aldean hobiratu zen, hiriarenganako nahitasunaren erakusgarri gisa. Gertaera goibelak izan ziren, eta haietan denetan orduan El Pilarreko maisua zenak, Vargasek, lan handia egingo zuen inondik ere musika dotorea ipiniz doluzko une garrantzitsu haietan.\nHemen aurkezten den ekoizpenaren protagonistari buruz, XIX. mendearen erdialdeaz geroztik, zenbait azterketa egin dituzte musikaren historialariek, sakonagoak batzuk eta arinagoak besteak: Hilarión Eslava, Mariano Soriano Fuertes, François-Joseph Fétis, Antonio Lozano, Francisco Asenjo Barbieri, Baltasar Saldoni, Felipe Pedrell, Rafael Mitjana, Andrés Aráiz edota Higinio Anglések, beste askoren artean. Baina aski urriak izan dira Vargasen ibilbidea osatzen lagun dezaketen dokumentu argitaratuak, zeren zulo asko baitago oraindik ere, izenetik hasita (Barguilla, Bargas, Vargas…), egoera zibila arte (ezkondua eta seme-alabekin 1645 arte, apaiza ordudanik), hainbesteraino non zenbaiten ustez litekeena baita izen bereko bi musikagile izatea, eta denborarekin bien jarduera nahastu izana, nahiz eta hipotesi horrek ez duen oso gauza gertagarria ematen.\nNolanahi dela ere, Vargas, geroago, halako ospe bat zuten musikagileen irakaslea izatera heldu zen, besteak beste Miguel Juan Marquésena (dokumentatua dagoen lehen jota-melodiaren egilea, eta sibilen kantu ohiz kanpoko batena, berandukoa, aragoitarra eta gaztelerazkoa delako ohiz kanpokoa), Luis Vicente Gargallorena (lehen oratorio hispaniarraren egilea), eta, agian, Juan Bautista Cabanillesena (Valentziako organista bikaina, eta nazioarteko ospea eskuratu zuen musikagile handia).\nHaren sorterrian, Nafarroan, ez da beraren obrarik gorde, edo ez da ezagutzen, nahiz eta badiren albiste batzuk musikagilea hobeto ezagutzen laguntzen digutenak. Bost anai-arreba ziren, bera zaharrena, eta 1606ko maiatzaren 31n bataiatu zuten Urbano (de la) Barguilla(s) eta de Ripalda izenarekin. Gurasoek musikagintzara bideratu zuten gaztetandik, eta bi urtez kapera maisurako ikasi zuen Luis Bernardo Jalón maisuaren gidaritzapean, zeina garai hartan Burgoseko katedraleko lehen musikagilea eta kalonjea baitzen; eta Vargas hain ikasle ona izan zen, non urtebeteren buruan Huescako La Seoko kaperako maisua izendatu baitzuten, eta han soldata bikain bat eskuratu zuen halako maisu gaztea izateko. Huescara lizentziadun graduarekin heldu zen, eta han egon zen 1629 arte; urte hartan Iruñeko Seoko maisu izatera igaro zen eta 1637 arte egon zen bertan. Urte haietan auzitara eraman zuten zenbait bider, eta bere erresumatik erbesteratu ere egin zuten, eta Darocan (1637) eta Calatayuden egon zen, Santa Mariako ikasketxeko maisu gisa lehenbizi (1637-1642) eta Hilobi Santuan geroago (1643-1644); han Luisa de Zabalza y Amezquetarekin ezkonduta ageri da; hiru seme-alaba izan zituzten.\nVargasen ekoizpenetik, hemen, dudarik gabe haren obra osoan garrantzitsuena dena erakusten dugu: fede katolikoaren ikurra den “Quicumque”, Alexandriako San Atanasiori faltsuki egozten zaiona, eta eliz apostolikoak eta erromatarrak onartzen dituen Kredoaren hiru bertsioetako bat dena. Obra hau (1651) eskaeraz egina da (ezagutzun dugun testu horren musikatze polifoniko bakarra da), Pazkuak bezain hotsandiro abestua izateko asmoarekin. Ortodoxia katolikoa beteatzeran aldeko dei bat da, moriskoen egoztea oraindik oso urruti ez zegoen garai batean (1610), eta bete-betean zirenean, Inkisizioaren kontrolpean inondik ere, Erasmoren eta sineste potestante berrien ideien goraldia, Europa osoan izan ezik, baita gertu-gertuko Gaztelan ere. Eskaeraren arabera, Vargasen musikak testuak adierazten zuena behar zuen sinbolizatu, eta, azken finean, korpus dokumental txiki bat zen —liburu txiki bat balitz bezala, bere osotasunean ikusia—; bertan Vargasek garai hartako ezagutzak bateratu zituen, Hispaniako eremukoak, nahitasunen eta erretorika musikalaren teoriari dagokionez, zenbait alemanen obra teorikoek egiten zuten bezala, besteak beste Joachim Burmeister edo Christoph Bernhard-en obrek. Vargasek hotsandia eta larritasuna eskatzen ditu Quicumquea interpretatzeko, hots, testuari dagozkionak, eta guztiz aholku baliagarriak eskaintzen ditu bere obran ondoko hauei dagokienez: instrumentazioa (obran ez zuen harpak agertu behar, zeren, kasu honetan, “oso kaltegarria baitzen musikarentzat”); laukiratze musikala (Quicumqueak, atzetik eta aurretik, madrigal instrumental bat izan behar zuen, txirimia, baxoia eta kornetarentzat); eliz esparrua eta zeremoniazko testuingurua (xehetasun handiz azaltzen da nork esku hartzen zuen ospakizunean, kapitularretatik eta musikagileengatik hasita, haiek zutik egon behar baitzuten kantuan, sakristaua, kanpai-jolea edo musikaren paperak jasotzera artxibora igo eta ondoren gorde behar zituen arduraduna arte); probasaioen sistema (pieza jendaurrean eman baino lehen, liburuxkak prestatzen ziren, “abeslarien proba egiteko”), eta baita tempoa ere (Quicumqueak orduerdiko iraupena izan behar zuen, “etenaldiek eskatzen duten larritasunarekin”). Obra honen jatorrizko bertsioa Zaragozako La Seon dago gordea, eta Huescako eta Terueleko katedraletan haren kopia bana dago. Bi inprimaki josi dauzka abeslarien eta instrumentista bakoitzaren liburuxka bakoitzean. Aurreneko inprimakia Vargasek bere eskatzaile Juan de Arruego racionero delakoari egindako gutun baten kopia da, eta bertan musikagileak obraren plana agertzen du, eta nolako prozedurak erabili dituen testua musikaren bitartez sinbolizatzeko: hamaika ahots erabiltzen ditu (apostoluak bezala, Traidorea gabe), hiru koru (Hirutasuna bezala), zeinetarik lehenak Hiru Pertsona adierazten baititu; musikaren batasuna Do notaren gainan, testuak “Ut” latin-hizkia erabiltzen duenean, testuak “prohibemur” esaten duenean ageri diren disonantziak, irudien batasuna “in Unitate” esaten denean, etab. etab. Bigarren inprimakia literaturazko liburuxka bat da, eta oso-oso goiz (1632), garai hartako polemiketan kokatzen da, antzerkiko musika elizan erabiltzeko aukeraz, eta hala dio azkenean: “jainkozko gaietan ez da komedietako musikarik onartzen”. (Eztabaida horretan, zenbait libeloren bitartez eta pseudonimoak erabiliz, elkarren kontra jardun zuten, alde batetik, Juan Pérez de Montalbán antzerkigileak eta haren defendatzaileek, eta, bestetik, haren arerio Francisco de Quevedok eta haren aldekoak zirenek; eztabaida inkisidore, errege-aitorle eta unibertsitateko katedradunengana iritsi zen). Azkenik, jakinarazpen serio bat dago, abeslarientzat eta eliz estamentuek ordaindutako musikarientzat, elizan egin zitekeenaz eta ezin egin zitekeenaz. Eta horrek argi samar iradokitzen du, ordenari eutsi nahi baitzitzaion, ordenaren premia zegoela. (Horren erakusgarri, aski izan bitez ehunka villancico irrigarri eta begiramen gabekoen adibide batzuk, zeinetarik “siestakoak” ez baitziren gutxi).\nVargasen ekoizpenaren ibilbideari egiaz merezi duen balioa emateko, gogoan izanik musikagile barrokoen artean nagusia izan zela eta haren berrehun obra inguru gordetzen direla, penintsula osoan sakabanatuak, aski bedi esatea ereduzko egiletzat hartzen zela hispaniar Hamazazpigarren Mendeko musikagileen artean, nahiz eta Francisco Valls tratatu-idazle katalanak, nafarra hil eta ia mende bat geroago, eta moda berriei esker, bere Mapa Armónico Práctico lan teorikoan, konposizioan egin behar ez zenaren adibide gisa hartu, edota jadanik 1794. urtean, “Españoleto” maisu xelebreak (Francisco Javier García Fajer), italiar joera berrien aitzingidariak, “Quicumque” berri bat aurkeztu Zaragozako katedraleko kapituluari Vargasenaren ordez erabiltzeko, zeren, Garcíaren arabera, hark ez zeukan jadanik “Eliz Metropolitano bati dagozkion harmonia eta handitasunik”. Nolanahi ere, Vargasen “Quicumque” (Hilarión Eslavak XIX. mendean hainbest goraipatzen zuen hura!), haren balio musikalaren erakusgarri erabatekoa da, are gehiago, haren balio kontzeptualarena, eta abesten jarraitu zen, ohiz kanpoko kasuetan, Zaragozan, urtero-urtero, 1940ko hamarraldia arte.\n1. Sarrera ("Misa de la Batalla”´ren Agnus Dei) (Instrumentala)\n3.“Viva la bizarría”, Villancico al Nacimiento, a 4 (instrumentala)\n(Antonio Ezquerroren transkripzioak)\nIsabel Alvarez, sopranoa (2) (5) (7)\nKarmele Iriarte, sopranoa\nAna María Otxoa, sopranoa (5) (7)\nJune Telletxea, sopranoa (2)\nGabriel Díaz, kontratenorea\nMirari Pérez, kontraltoa\nKarim Díaz, tenorra (7)\nJon Etxabe, tenorra (7) (11)\nJagoba Fadrique, baxua\nJesús García Aréjula, baxua\nElier Muñoz, baxua (2) (11)\nLoreto Fernández Imaz, organoa\nNuria Sanromà, korneta\nBeatrice Delpierre, txirimia\nFernando Sánchez, baxoia\nRicardo Casero, sakabutxea\nJOSEP CABRÉ: ZUZENDARIA


Basaburuko basoetan barna | Bizigiro | Berria\nUrmuga egitasmoko mendizaleak Basaburuko basoetan (Nafarroa) barna ibili ziren, zeharkaldiaren erdia egin ostean. JOXEMI SAIZAR Tamaina handiagoan ikusi\nUrmuga ibilaldiaren erdira iritsi dira mendizaleak: hemeretzi etapatik 10.era, Lekunberritik Gorostietara (Nafarroa) doana. Lekunberriko kanpinean lo egin eta gosaldu ondoren, gorantz abiatu dira. Etxarrin eta Aldatzen (Nafarroa), baserri handi, zabal eta dotoreak ikusi dituzte —fatxadan harmarria harro erakusten dutenak asko—. Baratzean lanean ari diren baserritarrak ere bai. Lanerako gonbidapena egin dieten arren, kasu handirik egin gabe egin dute aurrera. Euri langarra izan dute esnatzean, eta lainoa bidelagun etengabe. Hala ere, ez dago galtzeko arriskurik; izan ere, ondo markatua dagoen GR 12 bidetik irten gabe egin dute ia ibilbide osoa.\nIontza pasatu, eta basoan sartu dira. Pagoa da nagusi hor ere, tarteka gaztainondo eta lizar batzuk badaude ere. Sobrasateko bidegurutzetik Ireber mendiaren tontorrera igo dira (1.204 metro). Tarte horretan bakarrik irten dira basotik, mendiak kareharri zuriko kaskoa baitu hor. Iparraldean, Ezkurra bailara dago, eta, hegoaldean, Basaburua ibarra (Nafarroa). Harkaitzezko piramidean, euskal sagardoarekin topa egiteko aprobetxatu dute, hamaiketakoarekin batera. Gaur, argazkilariak bildu dira taldera, eta haien lana bete behar dute, babesleak gustura uzteko.\nTontorretik bi ahizpen trikuharrira jaitsi, eta horren kondaira azaldu du taldekide batek. Ganadua zaintzera bidali zituzten gurasoek bi ahizpa; bidean elurrak harrapatu, noraezean gelditu, eta hotzak bere lana egin omen zuen. Oroigarri gisa, hilobiratu zituzten trikuharria gelditzen da, haurren neurriko bi gelaxka dituena. Gorosti zientzia elkarteak Kristo aurreko 2000-900 urte artean datatu du monumentu megalitikoa.\nOndoan, txabola txukun eta ireki bat aurkitu dute —gero eta gutxiago topatzen dira halakoak mendian—. Lotza, Otsolako lepoa, Putzusarobe eta Isastiko bidegurutzeak pasatu, eta Usotokietan, Igoa herriak Gorostietatik gertu duen txabolan gelditu dira urmugalariak. Hori izango dute eguneko ostatua, eta herritar jator batek igo dizkie behar dituzten osagarriak, 4x4 auto batean. Herri guztietatik datozen pistak ez dira falta. Laguntzaileak komentatu du ezen, euskaraz jakin arren, erabilera asko jaitsi dela eta euskararen etorkizuna arriskuan ikusten duela.\nBasaburuan daude, eta Jauntsaras da herri nagusia. Beste aldean, Malerreka dago, eta beste hainbat herri biltzen ditu. Nafarroa hezearen bihotzean daude. Ez dira toki txarrak bizitzeko eta ibiltzeko!\n13. etapa: Aralar (Urkiaga-Ibañeta). 19 km; 1.468 m igo, 1.321 m jaitsi; 6-7 ordu; Kintoa ingurua, Adi, Beordegi, Lindux, Auñamendietako atea.\nLEKUKOA MEZU BATEKIN


Zer da Durangoko Azoka - Azkue Fundazioa- Euskara sustatzen\nHasiera • Azkue Fundazioa • Gure Proiektuak • Azokak • Zer da Durangoko Azoka\nDurangoko lehenengo euskal liburu eta disko azoka 1965ean egin zen, Andra Mariko elizpean. Sortu berri zen Gerediaga Elkarteak antolatu zituen ekitaldien artean lehenengoetarikoa izan zen. Frankismoaren diktadurapean azoka hark helburu nagusi eta argia zuen: Euskal Herriko liburugintza eta diskogintzaren ekoizpena ezagutzera ematea.\n1974. urtera arte Andra Mariko elizpean egin zen urtez urte Azoka. IX Durangoko Euskal Liburu eta Disko Azoka merkatu plazan egin zen. Eta modu horretan merkatu plazan egin zituen urterik gehienak, 1974tik 1996ra arte.\nHasieratik, euskaraz eta euskal munduaz ere zerikusia duten ekoizpenen erakusketa eta salmentarako azoka izan da. Urtero-urtero Durangora etortzen zen jendetzari esker 2003tik Landako erakustazokara salto egiteko aupada nahikoa izan zuen Azokak.\nAzokari lotuta, Haur Literatura Aretoa zabaltzen hasi zen urtero. 12 urte arteko ume eta gaztetxoak literaturaren mundura modu aktiboan gerturatzeko gunea. Gaur egun, Saguganbara du izena. Apurka-apurka, azken urteetan gune berriak sortzen joan dira Azokaren bueltan: Saguganbara, Ahotsenea, Irudienea, Szenatokia eta Kabi@.\nGu ez gara ez saltzaile, ez editoreak. Gure egitasmoek euskara eta teknologia lotzea dute helburu eta oso mota ezberdinetakoak izaten dira. Horrela, Durangoko Azoka aukera paregabea da guretzako ere: gure lana gizarteratzeko, gure egitasmoen berri emateko, euskararen erabilpena teknologian sustatzeko (internet, sare sozialak…), eta beti ikuspegi zabal batetik: bisitarien parte hartzea sustatuz, ekimen dibertigarri eta berritzaile bat azalduz eta hausnarketarako gaiak eskainiz.\nAtal honetan urtez-urte garatu izan ditugun proiektuak ikusteko aukera duzu.


Udalak dirulaguntzak emango dizkie prestakuntza-ekintzak egiten dituzten langabeei edo enplegua hobetu nahian ari direnei — Eibarko Udala\nUdalak dirulaguntzak emango dizkie prestakuntza-ekintzak egiten dituzten langabeei edo enplegua hobetu nahian ari direnei\nDirulaguntzaren gehieneko zenbatekoa 500 eurokoa izango da pertsonako; sartuta egongo dira prestakuntza-ekintzaren gastuak, beharrezkoak diren materialak, edo prestakuntza-zentrora joateko garraio-kostuak. Diruz lagunduko da Lanbide Heziketako gradu ertain edo goi-graduak egitea, eta enplegagarritasuna handitzen duten ekintzak, hala nola hizkuntzen ikastaro ofizialak edo gidatzeko karneta ateratzea.\nEibarko Udalak prestakuntza-ekintzak egiten dituzten langabeentzako edo enplegua hobetu nahi dutenentzako dirulaguntza-programaren edizio berri bat jarriko du abian aurten. Ekimen honetarako, Udalak 18.000 euroko partida bat jarri du; dirulaguntzen onuradun izango dira Eibarren erroldatuta dauden eta prestakuntza-ekintzak egiten dituzten pertsonak, baldin eta ekintzak 2019ko irailaren 1etik aurrera hasi badira eta 2020an zehar amaitzen badira; edo 2020an hasi eta 2021ean amaitu badira.\nPrestakuntza honek enplegagarritasuna hobetzea du helburu eta lan-merkatuan sartzeko aukera gehiago ematea. Horren harira, diruz lagunduko da lanbide-heziketako gradu ertain edo goi-gradu bat egitea, eta enplegagarritasuna handitzen duen beste edozein kurtso egitea, baita hizkuntza-ikastaroak ere; ez dira sartzen A motako (motozikletak) gidatzeko baimena lortzeko ikastaroak.\nUdal laguntza hau eskuratzeko baldintzak hauexek dira: Eibarren erroldatuta egotea, gutxienez, 2017ko urtarrilaren 1etik aurrera; 23 urte edo gehiago izatea, 2020ko urtarrilaren 1eko datarekin; eta langabezian edo lana hobetzeko egoeran egotea, alegia, urtebetetik beherako iraupen mugatuko kontratuekin, lanaldi partzialeko kontratuekin eta/edo 1.200 eurotik beherako hileko ordainsari garbia duten kontratuekin, aparteko ordainsarien hainbanaketa barne\nGainera, dirulaguntza eskuratzeko, erabat gainditu beharko du prestakuntza-jarduera, hau da, formazio-jarduera eta hura osatzen duten ikasgai guztiak gaindituta izan beharko ditu. Hizkuntza-ikastaroen kasuan, titulazio ofiziala eskuratu beharko da, eta, gidabaimenari dagokionez, gidabaimena bera lortu beharko da. Gainera, prestakuntza-ekintza amaitzerakoan, ikastaroaren ikastorduetako asistentzia gutxienez % 85ekoa izatea exijituko da.\nEman daitekeen gehieneko dirulaguntza pertsonako 500 eurokoa izango da. Diruz lagunduko dira formakuntza-ekintzaren kostua, Lanbideko prestakuntza-zentroen direktorio barruan dauden prestakuntza-zentroetako batean egiteko beharrezkoak diren materialak, eta heziketa-zentrora joateko garraio-gastuak.\nEskabideak egiteko epea abuztu hasieran zabalduko da eta 2020ko urriaren 30ean amaitu. Eskaerak modu presentzialean aurkeztu ahal izango dira, dagokien dokumentazioarekin batera (Pegorako bulegoetan, aurretik hitzordua hartuta), edo elektronikoki, www.eibar.eus Udalaren webgunearen bidez (“Bekak, dirulaguntzak eta laguntzak” atalean), edo Administrazio Publikoen erregistroetan.\nEskabidearekin batera aurkeztu beharreko agiriak hauexek dira: eskabidea bera, behar bezala beteta (Pegoran eta Udalaren webgunean dagoen ereduaren arabera); eskatzailearen NANa; eskatzailearen banku-kontuaren titulartasunaren justifikazio-agiria; prestakuntza-ekintzaren matrikula-orria; langabezian egonez gero, Lanbidek emandako inskripzio-aldien ziurtagiria; eta enplegua hobetzeko egoeran egonez gero, lan-kontratua eta azken hiru nominak.


Irekia Eusko Jaurlaritza - Gobierno Vasco :: Galera: «Bizimodu honi eusteak posible izan behar du orain artekoa bezain ingurumen-kostu handia izan gabe»\nGalera: «Bizimodu honi eusteak posible izan…\nGalera, Madariaga eta Uribe Iturria: Irekia\n• Durangoko Berdeago ferian parte hartu du Eusko Jaurlaritzako Ingurumen sailburuordeak\nEusko Jaurlaritzako Ingurumeneko sailburuorde Josean Galerak gomendatu duenez, «gizartearen zati handi batena bezain bizi-maila egokiari eusteko beste modu bat pentsatu beharra dago, orain artekoa bezain ingurumen-kostu handia eragingo ez duena». Galerak Durangoko Berdeago ingurumen-ferian adierazi duenez, 2030. urtean eskura daukaguna baino % 40 ur edangarri gehiago beharko dugu, eta 2050erako, berriz, baliabide naturalen eskaera gaur egungoa halako hiru egingo da.\nIngurumenaren sektoreko 50 enpresatik gora elkartu diren feria honetan izan da sailburuordea. Asteburu honetan hamar mila bisitaritik gora jasoko ditu Durangon feriak. Galeraren iritziz, «enpresek eta herri-administrazioek elkar hartuta jardun behar dute lanean, gaur egungo hazte-eredua, baliabideen kontsumoan oinarritua, eraldatzeko eta baliabideen eraginkortasunean oinarritutako batez ordezteko; alegia, produktuak lehengai gisa sartzeko berriz ere ekoizpen-zikloan»\nDurangoko alkatesarekin eta Bizkaiko Ingurumeneko foru-diputatuarekin batera, «euskal herritarrak jakitun dira zenbateko erantzukizuna duen beren portaerak ingurumenaren zaintzan» azaldu du Galerak. «Horri zor zaio biztanleen % 80k baino gehiagok uste izatea kontsumo jasangarriaren bidez nork bere ekarpena eginda ingurumena hobetzen lagun lezakeela».\n«Ekonomia eta enpresak zirt edo zart egiteko unean gaude, eta ezinbestekoa da sistema ekonomiko jasangarriago eta bidezkoago baten alde lan egitea, karbonoarekiko hain mendekoa ez den, baliabideak eraginkor erabiltzen eta birziklatzen dituen eta sozialki inklusiboa den ekonomia batean», gehitu du Galera sailburuak.\nIngurumeneko sailburuordeak esan duenez, «Euskal Herriko enpresa-bilbea gauza izan da azken 30 urteetan aldaketa sakona egiteko ingurumenarekiko begirunearen alorrean, eta horri esker erreferentzial bilakatu dela. Industriak isurtzen du EAEn zuzenean isurtzen diren berotegi-efektuko gasen % 21».\n«1990az geroztik -hori baita Kyotoko protokoloak abiapuntutzat hartu zuen urtea-, industriaren isuriak % 43 murriztu dira aldaketa eta eraldaketa teknologikoari esker. Eusko Jaurlaritzak zer esan handia izan du Industriak egokitzeko egin duen ahalegin handi horretan. Hori dela eta, milioi bat eta hirurehun mila euroz lagundu ditugu ingurumena babesteko ehun bat proiektu, gehienetan Euskal Herriko ETEek garatuak eta 40 lanpostu sortzea ekarriko dutenak», azpimarratu du Galerak.\n«Mugikortasun jasangarria, etxe barruko eraginkortasun energetikoa, hondakinen kudeaketa egokia eta birziklatzearen kultura sustatzea izan dira Berdeago feriaren aurtengo ekitaldiaren aurkezpenaren ardatzak, eta elementu gakoak izango dira gure seme-alabek bihar guk gaur dugunaz gozatzeko» esanez amaitu du Eusko Jaurlaritzako Ingurumeneko sailburuordeak.


Horia Koloreak PE-AL-PE Geruza Anitzeko Hornitzaile eta Fabrikatzaileen Txinan - Fabrika Prezioa - Sunplast\nHasiera > Produktuak > Geruza anitzeko kanalizazioa > Kolore horietako PE-AL-PE geruza anitzeko tutuak\nASTM 1282 PE-AL-PE estalduradun estaldura estandarra, kolore horia lortzeko barruko gasarentzako, kalitate goreneko lehengaiak eginda, 16-32 mm-ko tamainako eskuragarri dauden prezio eta prezio lehiakorrenak. gonbita bidaltzea eskuragarri. Jarri gurekin harremanetan PE-AL-PE kanalizazioaren xehetasun gehiagorako.\nPE-AL-PE geruzadun hodiak produktu iraultzaile dira gas merkatuan. Instalazio kostu-eraginkorragoa, errazagoa eta azkarragoa dela frogatu dute, baita gasolindegi tradizionalekin alderatuta ezaugarri eta onura hobeak ere.\nSUNPLAST PE-AL-PE geruza anitzeko tutuak bost geruzetako kanal konposatua da. Barruko kanpoko bi geruzak PEAD (polietilenoa) materialak dira; erdiko geruza aluminiozko hodi bat da, gainjarrita soldatutako bidez edo bidezko laser bidezko soldatutako metodoarekin soldatua,% 100 gasa / oxigeno estuarekin. Aluminiozko geruzaren artean, PEAD geruza artean lotura duten geruzak daude. Geruza guztiak urrats batean ateratzen dira.\nPE-AL-PE gas hodiak\n12Ã-1.5mm, 16Ã-2.0mm, 20Ã-2.0mm, 26Ã-3.0mm, 32Ã-3.0mm\nMax. Laneko presioa\n0,4Mpa edo 4 taberna\nBarruko kanpoko geruza dirabirjinaHDPE(Polietilenoa)Erdiko geruza aluminiozko zinta da\nGas horia edo eskaeraren arabera\nBezeroaren logoa zigilatu daiteke\n50 m / 100 m / 500 m luzeetako bobinak hornitu. Bakoitzak kartoietan\n7-10 egun inguru 20ft edukiontzi bat, 10-15 egun 40ft edukiontzi bat\nGas PE-PE anitzeko geruzako kanalak 12 mm eta 32 mm artean eman daitezke, behean bezala:\nTo support the connection of PE-AL-PE gas hodiak, SUNPLAST is available to provide complete range of brass fittings & installation tools:\nSUNPLAST anitzeko estalkiak mundu osoko 15 herrialde baino gehiagotara esportatzen ari da, gure bezeroekin negozio harreman luzea eraikitzen ari gara. Kalitate handiko zerbitzu onari esker, bezero guztiok pozik gaude.\n※What's the main advantages of PE-AL-PE gas hodiak by comparing to traditional gas pipes?\nA:PE-AL-PE geruza anitzeko kanalak 5 geruzen egitura du eta egitura berezi honek PE-AL-PE geruzako estalkia gasaren irtenbide egokia da.\nKonparatu gasaren kanalizazio plastikoa: PE-AL-PE geruzako estalkia oxigeno hesi-hodia da eta% 100 oxigeno / gas estua da, intentsitate altuagoa erdialdean dagoen aluminiozko nukleoari esker.\nKonparatu altzairuzko / kobrezko hodi gasarekin: PE-AL-PE geruza anitzeko tutu malgua eta arina da, erraz instalatzeko. Estaldura anitzeko kanalak 50-500 m luzeez josia daiteke, eta behar ez diren altzariak gutxiago\n※Is SUNPLAST PE-AL-PE gas hodiak burning resistant?\nA:Yes, SUNPLAST PE-AL-PE gas hodiak does not burn readily due to internal metal layer. With the test by the national fire proof construction material quality supervisory test center, the fire resistance of pipe is proved to reach grade B1 of GB 8624.\n※What fittings can SUNPLAST provide for PE-AL-PE gas hodiak?\nA:SUNPLAST gai da brontzezko bi eraztun mota ematen dituena: letoizko konpresio burdinkiak letoizko prentsa burdineria. Ematen ditugun burdineriaren tamaina 16mm-32mm-koak dira.\nKonektoreak letoizko prentsako burdineriarekin, SUNPLAST-ek beste osagarri batzuetarako prentsa tresnak ere hornitu ditzake, hala nola, hodi ebakitzailea, reamer, tolestuzko udaberrian ...\nSunplast-ek, 15 urte baino gehiagoko garapenerako, gaur egun ezaguna da Txinan gas naturalerako gas-hodien pe-al-pe koloreko hodi anitzeko fabrikatzaile eta hornitzaile nagusietako bat. Gure fabrika teknologia eta ekipamendu aurreratu ugari sartu ditu bertan. Mesedez, jar zaitez gurekin Txinan egindako kalitate eta prezio baxuko produktuak erosteko.\nHot Tags: Kolore horia PE-AL-PE geruza anitzeko tutuak, Txina, hornitzaileak, fabrikatzaileak, fabrika, fabrika, prezioa, Txinan egindakoak.\nPE-AL-PE PipePE-AL-PE Gas kanalizazioaPEX gas hodiaPEX-AL-PEX gas hodiaGas konposatuaren kanalizazioaGas hodi hodiaMCLPGeruza anitzeko kanalizazioaKanal konposatuaGeruza anitzeko konposatuak


Seaskaren gorakadak aurrera darrai, 4.000 ikasleren muga gainditu du aurten | Euskal Herria | Naiz\nSeaskaren gorakadak aurrera darrai, 4.000 ikasleren muga gainditu du aurten\nSeaskak ikasturte berriko datuen eta erronken berri eman du gaur, ireki berri duten Ahetze-Arbonako ikastolan egin duen agerraldian. 4.000 ikasleren kopurua gainditu du Ipar Euskal Herriko federazioak. Joan den ikasturteko gatazken ondoren, baikor agertu dira, gorakadari aurre egiteko giza eta egitura baliabide eskasia ageria bada ere.\nIDOIA ERASO|ARBONA|2019/09/05 Eguneratua:\n«Iazko ikasturte gatazkatsuaren ondoren, ikasturte berri eder bat abiatu dugu» baieztatu du Seaskako lehendakari berria den Peio Jorajuriak, gaur ostegunarekin egin duten agerraldiaren hastapenean.\nIkasleen kopuruak beti gora segitzen du, ikasturtea 4.001 ikaslerekin abiatu dute, eta hurrengo hilabeteetan bi urteko 73 haur gehiago izanen direla aintzinatu dute. Azken urteetan jaiotzen tasak etengabe behera egiten duen garai honetan, Seaskaren arrakasta bikoitza dela gaineratu dute, egun ikaslegoaren %10ak egin baitu ikastolaren hautua.\nSeaskak dauzkan 37 zentroetan, lehen hezkuntzan 2.648 ikasle izanen dira, eta 1.353 bigarren hezkuntzan. Garapen honi erantzuteko hilabete hauetan zazpi zentrotan handitze lanak egin dituzte eta beste hainbestetan ikastoletan eraikin aurrefabrikatuak ezarri behar izan dituzte.\nEuskaraz ikasi ahal izateko zentroak hurbil izateko, Seaskak daraman estrategiak herri txikietan ere ikastolak irekitzera darama, azken aldian urtero gertatzen ari da. Aurtengoari esker «Lapurdi kostaldeko lehen eta bigarren lerroan herri guztiek dute orain ikastola bat» baieztatu du Jorajuriak.\nBi herrietako gurasoek egindako lanari esker sortu da hezkuntza zentro berri hau, bi Udalak laguntzeko prest agertu badira ere, oraingoz zelai artean dagoen alokatutako etxe batean kokatzen da. Sei ikaslerekin abiatu zen ikasturtea astelehenean, heldu den astean zazpigarren bat bilduko zaie, eta urtarrilerako bederatzi izanen dira bertan ikasiko duten haurrak.\nIkastolen federazioa sortu zenetik 50 urte iragan direla ospatzeko hainbat hitzordu antolatu dituzte heldu den asteetan. Irailaren 19tik 22ra Gure Zirkua euskal zirko ibiltaria izanen da Kanbon. Bizkaia, Gipuzkoa eta Araban zehar lehen biran 25.000 ikusle bildu eta gero, Ipar Euskal Herrira etorriko dira lehen aldiz. «Seaskaren 50 urteak elkarrekin ospatzeko» bazkaria izanen da ere, irailaren 28an Baionako Bernart Etxepare lizeoan.\nUrteroko hitzordu sahiestezina den Glissegunaren 17. edizioa ospatuko da aurten, irailaren 15ean Angeluko La Barre gunean. Surfa, skatea, skimboarda, hip-hopa… egiteko aukera izanen da bertan.


Helsinki Bidaiarien eta Car Ferries\nHelsinkiko bidaiarien eta auto-ferry txartela prezioak, ordutegiak, txartelak erreserbak eta ferryak Helsinki Gdynia, Mariehamn, Rostock, St Petersburg, Stockholm, Tallinn eta Travemünde bela informazioa.\nKonparatu erabilgarri Helsinki ferry txartela prezioak denbora errealean eta merkeena Helsinki autoa eta bidaiarien ferry eta Helsinki, Gdynia, Mariehamn, Rostock, St Petersburg, Stockholm, Tallinn eta Travemünde Finnlines Ferry, Tallink Silja, St Peter bela erreserbatu ferry line edo Viking line ferryak berrespena berehalako online. Search pertsonalizatua\nTicket Prezioak eta Erreserbak Book Helsinki Ferry Sarrerak Finnlines Ferry, Tallink Silja, St Peter Line Ferry edo Viking Line ferryak Helsinki Gdynia, Mariehamn, Rostock, St Petersburg, Stockholm, Tallinn eta Travemünden online bela eskuragarri ferry txartelaren prezioa merkeena gozatzeko batera.\nIkusten duzun prezioa prezioa ordaindu behar da. Ez daude ezkutuko extras edo sorpresa, hala nola, erregaiaren errekarguak edo erreserba tasak, eta ez dugu ezer Visa Electron txartela ordaintzeko kobratu aparteko. Prezioa aipatu dugu zure hautatutako Helsinki bidaiarien edo auto-ferry txartela, onboard ostatua eta ibilgailu mota guztiak ordaindu beharko da, eta hori benetan. a Helsinki ferry txartelaren prezioa lortzeko eta zure ferry txartela erreserbatu segurtasunez online mesedez, denbora errealean erabili, ferry erreserba ezkerreko formularioan orrian. Halaber, gai bat gehitzeko zaude hotel zure helmugara, edo beste inon, zure ferry txartela zure ferry txartela erreserba osatuz. Helsinki buruz gehiago\nHelsinkin modan eta kultura aberatsa da, bai Ekialde eta Mendebaldeko zapore ezaugarri. Hiriko bisitari eta gaueko esperientzia berriak bilatzen duten eskaintza zabala du. Hiriaren ezaugarri bereizgarriak berdegune zabalak eta itsasoaren presentzia nabarmena dira.\nHelsinkin abegitsua fisikoki aktiboa hiri bat da. hurbil-ek natura, parkeak, waterfronts eta Itsasoa aukera asko eskaintzen. Herriaren mantentzen instalazioak ibiliak, jogging, korrika txirrindularitza, roller skating, eskia, skating, igeriketa eta beste kirol mota bat.\nHelsinki boating zaleentzat hiri bat, 12,000 itsasontzi berths da. Hiriko Europan beste edozein hiriburu baino gehiago jolas-arrantza ditu, 50,000 arrantzale amateur erreklamatzeko. Helsinki artxipelago zabala uharte asko publikoari irekita daude. Helsinki en erakargarri turistiko gehien Suomenlinna (Sveaborg suedieraz), itsasoa besterik Helsinkiko kanpo uharte gotorleku nagusietako bat da. Suomenlinna gotorleku, datak erdialdean 18th mendekoa, UNESCOren Munduko Ondarearen zerrendan sartuta.\nSuomenlinna da Helsinki hiriko auzo harresien berritua eta kuartela bizi batzuk 850 pertsona bizi dira. Dute eta uharteko bisitariak aldiriko ferryboat, Market Square urte osoan zehar exekutatzen lagunduta. JT-Line by konpainiarena Suomenlinna den ura autobusak maiatzaren hasieran irailaren amaiera arte exekutatu, halaber Market plazan irteera.\nThe Linnanmäki Jolas Parkea adin guztietako fun-ibilaldiak. ezagunena ride zurezko rollercoaster, hau da, urte 50 baino gehiago da. Horrez gain, Linnanmäki jokoak, jatetxeak, dendak eta ikuskizunak. jolas-parkea da apirilaren amaieran irailaren erdialdean dago zabalik.\nLinnanmäki ere Sea Life, Arctic Sea tropikalak itsaso bidaia bat hartzen du bisitariak, Baltic Sea at gelditu bidean etxean. Sea Life biztanleen artean, 10 marrazo espezie desberdinak, koralezko arrezifeak, izpiak, gelatina arrain eta itsas-zaldiak arrain koloretsuak.\nHelsinki Zoo Korkeasaari, oihana arctic tundra batetik animaliak eta flora bilduko duzu. Ez dira gutxi gorabehera 150 animalia eta ia 1,000 landare espezie.\nSeurasaari Open-Air Museum irla berde bat kilometro gutxira hiriaren erdigunean dago kokatua. Museoak Finlandiako etxeak, baserriak eta manors bizimodu tradizionalak azken lau mendeetan erakusten du.\nHelsinki askoz gehiago erakargarri entretenituta adin guztietako pertsonei mantentzeko.\nBest Helsinki Ferry Ticket Salneurria Bermatzeko\nBest Prezioa Bermatua - Beti eskaintzen dizugu gure txikiena eskuragarri Finnlines Ferry, Tallink Silja, St Peter Line Ferry edo Viking Line bidaiari eta autoa ferryak txartelaren prezioa eta Helsinki. Ez daude ezkutuko extras edo sorpresa, hala nola, erregaiaren errekarguak edo erreserba tasak eta guk ere ez dugu ezer Visa Electron txartela ordaintzeko kobratu aparteko. Zure hautatutako Helsinki ferry txartela, onboard ostatua eta ibilgailu mota guztiak ordaindu beharko da, eta hori benetan!\nNekez ekitaldi berean, biak barne, Helsinki ferry txartela beste edozein tour operadorea gure onena prezioa beat edo itzulketa eskatzeko aukera eskaintzen dizu egingo dugu agintzen dugu liburuxka merkeagoak aurkituko dituzu. Helsinki autoa eta bidaiarien ferry sarrerak mesedez klikatu hemen. Bezeroarentzako Arreta, Telesalmenta & Gurekin harremanetan jarri ferryto.com At zuzeneko Helsinki ferry txartela prezioak lortzeko, erabilgarritasuna eta liburu autoa eta bidaiarien ferry Helsinki sarrerak eta gure eskuragarri txartelaren prezioa txikiena ikusteko gai zara. Ferryto.com munduko lineako handiena ferry txartel banaketa-sarearen 80 Europako ferry operadore nagusien Helsinki barne baino gehiago erreserbatu gaitasuna eskaintzen da, eta, Erresuma Batua, Frantzia, Espainia, Irlanda, Holanda, Ekialdeko Europa osoan 1,200 beste ferry ibilbide baino gehiago, mediterraneoa, Baltikoa eta Ipar Afrikan. Informazio gehiago lortzeko, erantzun maiz egiten diren galderak edo gurekin zuzenean harremanetan jar den klikatu hemen. Guri buruz


Tirolina martxan jarriko du Markina-Xemeingo Udalak-Lea-Artibai eta Mutrikuko Hitza : Lea-Artibai eta Mutrikuko Hitza\nTirolina martxan jarriko du Markina-Xemeingo Udalak\nAste batzuetan lotuta eduki ostean, Beheko Mojen Plazako tirolina erabiltzeko moduan ipiniko du bihar [ekainak 2] Markina-Xemeingo Udalak. Hemendik aurrera baina, ordutegi zehatz bat izango du: 11:00etan martxan jarri eta 20:00etan berriro lotu egingo dute brigadako beharginek. Ordutegia finkatzearekin batera, udaltzaingoak inguru horretako zaintza handiagotuko duela ere azaldu du udalak, eta erabilera arauak zehazten duten kartelak ere jarriko dituzte. Tirolina martxan egon zen bitartean, erabiltzaileek jarrera desegokiak izan zituztela salatu zuten inguruko bizilagunek, eta horregatik tirolina behin-behinean geldiaraztea erabaki zuen udalak. Horrelakorik berriro gertatu ez dadin, erabileraren jarraipena egingo dute.\nMarkina-Xemeingo Beheko Mojen Plazan dagoen tirolina.\nBizikidetza. Tirolinaren erabiltzaileen eta inguruko bizilagunen arteko bizikidetza on bat lortzea da udalaren helburua. “Udala konbentzituta dago arazoa ez dela tirolina bera, erabiltzaile batzuen jarrera desegokia baizik”. Are gehiago, tirolinaren inguruan eman diren portaera desegokiak denbora luzean herri osoan errepikatzen ari direla azaldu dute, eta portaera batzuk benetan arduratzekoak direla uste du udalak. “Udalak auzo biziak sortzeko bere ahaleginean lanean jarraituko du, ume eta gaztetxoei kanpoko jolasak eskainiz eta aisialdi aukera berriak sortuz”. Helburu horregaz, aurrera begira, beste auzo batzuetan jolas gehiago jartzea da udalaren asmoa.